Pertaruhan Hebat Yang Membangkitkan Rusia di Pentas Dunia

Apabila ribuan rakyat membanjiri kota Damsyik pada 15 Mac 2011, seberapa ramai yang sangka demonstrasi mereka akan meletuskan satu peperangan skala besar. Satu pertunjukan perasaan telah dibalas dengan kezaliman. Dan akhirnya, sebuah republik yang penuh dengan keindahan menjadi padang jarak padang terkukur. Berikutlah ciri-ciri Syria pada hari ini, dengan politik dan ekonomi yang musnah serta terbelah. Timbul untuk merobek negara dalam ketidakstabilan adalah sebuah pertubuhan yang mengakui diri sebuah khilafah.

Bangkitnya mereka memperbaharui penggunaan khalifah yang telah berkurun tertimbus. Namun tiada apa yang baik datang dari Kedaulatan Islam di Iraq dan Syria (ISIS). Khalifah Abu Bakar al-Baghdadi tidak memenangi bai’ah secara terhormat seperti pemimpin-pemimpin berwibawa yang lain. Jika darjatnya tidak boleh disamakan dengan habuk dari tumit Saidina Abu Bakar as-Siddiq, apatah lagi kedudukannya bersama Nabi Muhammad SAW. Zalimnya Abu Bakar al-Baghdadi dan ISIS sehinggakan umat Islam pula dimangsakan.

Sementara itu, nun jauh di Moscow, perkembangan di Syria sangatlah menggusarkan. Kedua-dua republik ini telah lama menjadi sahabat. Apabila Vladimir Putin mengumumkan campurtangan di Syria pada 2015, Bashar Assad sudahpun seinci dua di dalam ambang kemusnahan. Rusia pula tidak sempurna di mata dunia ketika ini. Kejatuhan harga bahan api global telah melemahkan ekonomi negara terbesar dunia tersebut. Kemasukan Crimea ke dalam kedaulatan Rusia turut disusuli sekatan ekonomi yang tidak langsung melemahkan azam Rusia.

Maka September 2015 menandakan satu kepentingan dalam sejarah politik Syria. Pada bulan tersebut, Bashar Assad mengizinkan kemasukan Angkatan Ketenteraan Rusia untuk mematahkan barisan penentangan Syria. Pada asalnya, penglibatan Rusia hanyalah sekadar bekalan senjata semata-mata. Hasrat campurtangan Rusia pula jelas dan nyata, tanpa sebarang penipuan. Kremlin bukan sahaja mahu menumpaskan pertubuhan pengganas. Sebaliknya, Rusia mahu kerajaan Bashar Assad kembali berkuasa di Syria.

Objektif ini sememangnya layak dikecam. Bashar Assad adalah sebahagian daripada punca utama berlakunya Perang Saudara Syria. Namun ketelusan Rusia dari awal lagi melambangkan kenapa mereka bertapak di Syria. Operasi Rusia cukup berbeza dengan Amerika Syarikat, yang berdekad-dekad berlagak seperti broker keamanan antara Palestin dan Israel. Ataupun yang mana Amerika Syarikat mendustai dunia mengenai senjata-senjata bahaya Saddam Hussein, serta pembunuhan bayi yang dilakukan Rejim Baath.

Daripada skop neutral, campurtangan Rusia ada asasnya. Kejatuhan Bashar Assad akan membuatkan Syria menjadi Iraq 2.0. Apabila sebuah kerajaan jatuh, satu kekosongan kuasa (power vacuum) akan membarah. Perkara ini akan mengeruhkan lagi keadaan di Syria dan rantau Sham. Dalam masa enam bulan, campurtangan Rusia telahpun membuahkan hasil sementara Amerika Syarikat menyalak di sudut. Tumbukan padu kepada ISIS telah memenangkan pihak kerajaan kota Palmyra. 280 orang dianggarkan menjadi mangsa zalim ISIS. Pihak ketenteraan Rusia pula telah menyahaktifkan sebanyak 5000 bom dalam masa sebulan. Sebagai tanda simbolik, Rusia memainkan persembahan tradisi di amfiteater Rom dalam Palmyra.

ISIS akan merangkul semula Palmyra kemudian, sebelum dirampas kembali pihak kerajaan, turut dengan bantuan Rusia. Aleppo sebuah kota yang sangat penting bagi Syria tumpas ke tangan kerajaan pada Disember 2016. Maka pengepungan tiga tahun ISIS di kota Deir ez-Zor ditamatkan. Menurut Jabatan Negara Amerika Syarikat, Rusia telah mengukuhkan kedudukan kerajaan Syria dalam masa setahun sahaja. Kenyataan ini menempelak keraguan mereka sendiri. Pada awalnya, Rusia dianggap akan keluar dengan aib kegagalan. Asas mereka adalah dua peperangan di Chechnya yang menunjukkan masalah koordinasi dan disiplin.

Tetapi operasi Syria menunjukkan angkatan ketenteraan yang baru. Pada Januari 2017, Jeneral Valery Gerasimov menoktahkan bahawa sebanyak 71,000 bedilan dibuat dalam 19,160 misi.

Tentu sekali misi-misi ini menumpahkan darah rakyat jua. Operasi Rusia tiada beza dengan pengemopan dibuat kepada para militan Chechnya. Grozny dikatakan kota paling teruk dimusnahkan sebelum Rusia mengambil semula wilayah tersebut. 5,700 rakyat dianggarkan terbunuh dalam serangan udara Rusia, lebih ramai berbanding mangsa-mangsa ISIS (4,250). Di Deir ez-Zour, seorang bayi meraung di tengah kemusnahan. Lima orang mati dalam serangan pakatan Rusia-Syria ini. 10 mati dalam serangan keesokannya.

Tetapi Vladimir Putin berdiri pada hari ini di tempat yang para pemimpin Kesatuan Soviet tidak mampu bermimpi pun.

Rusia telah tolak imbangan berat dari bahu Syria, sesuatu yang Leonid Brezhnev contohnya gagal dalam Perang Soviet-Afghan pada 1979-1989. Hanya dengan beberapa dozen jet dan ribu anggota sahaja, Persekutuan Rusia mengisytiharkan kemenangan keatas ISIS dalam masa dua tahun. Kini Vladimir Putin dengan megah berkunjung Syria, Turki dan Mesir. Dibantu dengan dasar-dasar luar negara Donald Trump yang tidak konsisten, Rusia melonjak ke kedudukan yang belum pernah dicapai dalam pentas dunia.

Vladimir Putin turut menandatangani perjanjian untuk mendirikan reactor nuklear di Mesir. Kemudian, beliau menyelesaikan kemelut bersama Turki. Konflik bersama musuh sejati ini dielakkan apabila beliau menyuarakan sokongan kepada Presiden Recep Tayyip Erdogan. Mereka berdua bersetuju tubuhkan zon “de-escalation” untuk menamatkan peperangan. Selepas itu, Vladimir Putin berpaling kepada Arab Saudi pula, satu lagi musuh kerana memberikan militan-militan Afghanistan senjata semasa dalam konflik Perang Dingin dahulu. Hasilnya, Raja Salman buat julung kalinya mengunjungi Moscow pada bulan Oktober 2017.

Sambil mengisytiharkan kemenangan di Syria, Vladimir Putin juga jelaskan Rusia tidak akan kemana. Pangkalan udara dan fasiliti lautan yang dibina ketika zaman Kesatuan Soviet akan dibaiki dan dimajukan. Tartus pula akan dinaiktaraf untuk dijadikan pelabuhan kapal-kapal perang besar. Dalam perjanjian bersama Mesir, skop yang sama dipersetujui bahawasanya ketenteraan Rusia akan bertapak di sana setelah menghilang hampir 50 tahun.

Tidak boleh dinafikan bahawa tindakan Rusia bertujuankan motif politik jua. Kini Vladimir Putin bergerak kearah pilihanraya akan datang dengan resumé yang megah. Sama ada semua ini adalah demi penerusan karier politik, itu tidak dapat dijaminkan. Apa yang pasti adalah, jika ya, sememangnya Vladimir Putin berjaya membentangkan manifesto dengan dakwat darah serta menunjukkan kuasa baru Rusia di dalam abad ke-21.

Cuma dalam masa sepuluh tahun, barulah jelas boleh diketahui apakah harga Bashar Assad benar-benar bayar untuk perkhidmatan tidak terhingga ini. Dari segi peribadi, beliau turut menjadi salah satu daripada pihak yang menang. Dan Bashar Assad memerlukan satu kebodohan yang tiada batas untuk hilang kuasa sekarang. Jika diperhalusi secara teliti, darah rakyat Syria kini tidak akan hilang kesannya dari tangan beliau. Namun, apa beliau kisah – hilang rakyat boleh diganti, hilang kuasa padah menanti.

Itulah politik dari dulu sampai sekarang. Hanya satu cara sahaja dapat mengelakkannya:

Tentera-tentera Islam diharamkan membunuh wanita dan kanak-kanak (Sahih Muslim 1744 & Sahih Bukhari 3015). Rasulullah SAW juga menasihati tentera-tenteranya supaya, “jangan mengkhianati, jangan keterlaluan dan jangan bunuh bayi yang baru lahir.” (Sahih Muslim 1731 & Al-Tirmidzi 1408). Baginda juga bersabda, “sesiapa yang membunuh orang yang mempunyai perjanjian bersama orang Islam tidak akan mencium bau Syurga, meskipun bau ini sangat harum pada jarak empat puluh tahun.” (Sahih Bukhari 3166 & Ibnu Majah 2686)


Bunga Orkid Yang Paling Hodoh Di Dunia

Kita tahu bahawa bunga orkid berasal dari pokok orkid yang menjalar dan biasa dilihat di taman bunga. Bunga orkid juga terkenal dengan kecantikannya kerana warna ungu dan indigo pada kelopok bunga itu amat memukau kepada sesiapa yang melihatnya.

Tetapi pada tahun lepas, para ahli botani dari jabatan Royal Botanic Gardens (RBG) yang bertempat di Kew, UK (United Kingdom) telah mengisytiharkan bunga orkid Gastrodia agnicellus dari hutan Madagascar sebagai bunga orkid paling hodoh di dunia.

Apakah pokok bunga orkid Gastrodia agnicellus itu? Mengapa ia digelar sebegitu rupa?

Pokok bunga orkid ini sebenarnya baru saja ditemui pada bulan September 2019 namun anehnya pokok ini adalah ia menjalar di bawah tanah, tidak seperti pokok bunga orkid lain yang menjalar ke atas semasa-mata mendapatkan sumber cahaya matahari.

Sekitar bulan Ogos dan September, bunga orkid mekar dan berbuah dari daun pokok yang muncul dari tanah. Bunga orkid Gastrodia agnicellus hanya kecil dengan panjangnya hanya 11 millimeter. Kelopoknya biasanya berwarna perang dan putih.

Rupa bunga ini agak aneh, kadang-kadang seperti bunga ros dan pada yang sama ia seperti mulut yang bakal membaham mangsanya. Jadi tidak hairanlah mengapa bunga ini digelar sebagai bunga orkid terhodoh.

Pokok orkid ini sebenarnya meliar dalam hutan Madagascar namun tiada siapa dapat mengesannya sehingga bulan September 2 tahun lepas. Menurut ahli botani RBG bernama Johan Hermans, sebahagian dari pokok bunga orkid Gastrodia agnicellus sebenarnya telah ditemui di tenggara Madagascar pada tahun 1990-an dan telah diberi nama sebagai Gastrodia madagascariensis.

Masuk bulan Disember 2017, sekumpulan ahli botani RBG melakukan kajian di Madagascar dan menemui daun pokok Gastrodia yang berbentuk tirus dan kering buat pertama kali dalam kawasan Ranomafana. Mereka kemudian melawat lagi kawasan yang sama pada September 2019 dan menemui bunga dan buah berkembang dari daun-daun pokok tersebut.

Tambahan Hermans lagi, lapisan daun pokok Gastrodia itu terbuka dan keluarnya bunga-bunga orkid itu. Setelah melakukan pemerhatian, ternyata rupa bunga orkid itu berbeza dari pokok orkid Gastrodia madagascariensis yang ditemui pada 1990-an.

Pokok bunga orkid ini ditemui bersembunyi dalam semak-samun hutan, sekitar akar pokok, bersembunyi dalam kalangan pokok bunga lain, lumut, dan timbunan daun kering. Walaupun rupa bunga orkid Gastrodia agnicellus agak buruk, namun ia tetap mengeluarkan bauan wangi kasturi. Pokok bunga orkid ini juga mampu tumbuh meliar apabila berada pada suhu sederhana.

Pokok orkid Gastrodia agnicellus tidak mempunyai tisu fotosintesis yang mampu menarik cahaya matahari sebagai sumber tumbesaran. Pokok ini adalah jenis pokok holomycotroph – sejenis pokok orkid yang bergantung kepada hubungan dengan kulit bagi memperoleh sumber tumbesaran. Kulat mengekstrak nutrien seperti karbon dari tanah atau pokok lain, kemudian pokok orkid mengambil nutrien tersebut dari kulat.

Biasanya pokok orkid banyak bergantung kepada hubungan dengan kulat dalam kitaran hidup pokok ini. Tetapi apabila mencapai kematangan, kebergantungan kepada kulat mulai pudar. Untuk kes Gastrodia agnicellus, tiada pasti wujudkah hubungan dengan kulat ini namun habitatnya yang berada di bawah tanah memungkinkan hubungan tersebut wujud, seperti halnya dengan pokok orkid lain.

Walaupun spesis pokok orkid ini baru ditemui tetapi ia diancam kepupusan kerana aktiviti pembakaran terbuka dan perladangan menggugat habitatnya. Kajian selanjutnya akan berlangsung terhadap pokok orkid ini yang ditemui di Taman Negara Ranomafana dan sekarang ia memerlukan perlindungan dari sebarang kemusnahan habitat.

RUJUKAN:

Starr, M. (18 December 2020). It’s Official: Botanists Have Found The Ugliest Orchid in The World. Science Alert. Retrieved from 17 January 2021. \

Hermans, Johan (September 2020). Illustration by Deborah Lambkin. “Gastrodia Agnicellus: A new holomycotrophic orchid from southeast Madagascar Orchidaceae”. Curtis’s Botanical Magazine. 37 (3): 385–395. \


Annus Confusionis: Tahun Paling Panjang Di Dunia

Pada artikel sebelumnya, kita telah membahas berkaitan penciptaan kalendar melalui fasa Rom, Julian dan Gregorian (Masihi). Kalendar ciptaan mereka ini masih kita gunakan sehingga ke hari ini, selain kalendar Hijra bagi umat Islam.

Untuk bacaan lanjut mengenai Penciptaan Kalendar Fasa Rom, Julian dan Gregorian:

Kalendar Hijrah:

Jadi, di dalam penulisan ringkas kali ini, kita akan melihat pula mengenai, bilakah berlakunya tempoh masa tahun yang paling panjang di dunia iaitu selama 445 hari (penambahan sebanyak 90 hari/3 bulan).

Peristiwa ini berlaku pada zaman kalendar Pra-Julian, iaitu di mana tempoh waktu peralihan dari penanggalan sistem Kalendar Bulan Rom (Old Roman) ke Kalendar Matahari Julian (New Roman).

Diktator empayar Rom, Julius Caesar yang baru pulang dari tanah jajahannya di Mesir, membawa pulang hasrat baharu untuk mereformasi sistem penanggalan kalendar Rom yang kelihatan sangat berkecamuk dan tidak tersusun. Pada waktu ini, kebanyakan tarikh cuti perayaan lari jauh daripada tarikh yang ditetapkan di dalam kalendar.

Baginda bersama beberapa orang penasihatnya, ilmuwan Yunani dan Alexandria, telah menciptakan sebuah sistem kalendar baharu untuk kegunaan rakyat di seluruh tanah jajahannya yang dikenali sebagai kalendar Julian. Kalendar Julian mempunyai dua bentuk iaitu sebanyak 365 hari dan 366 hari (pada tahun lompat).

Setelah bertungkus lumus merangka dan menyusun, akhirnya kalendar Julian pun disiapkan sepenuhnya. Tetapi Caesar hanya mempunyai satu masalah. Caesar perlu melakukan sesuatu untuk menyeragamkan hitungan kalendar Julian mengikut musim sejuk, panas, bunga dan luruh, yang mana hari-hari cuti umum di Rom akan dikembalikan ke tarikh yang normal (kalendar Rom hanya mempunyai 355 hari).

Atas nasihat Sosigenes, Caesar disarankan untuk menambahkan bilangan sebanyak 90 hari ke dalam kalendar Rom dan ia secara automatiknya menjadikan tahun 46 SM sebanyak 445 hari. Ia menjadikan 25% panjang daripada tahun biasa.

Tahun panjang 46 SM ini dikenali sebagai Annus Confusionis atau Tahun Kekeliruan.

Caesar membahagikan tiga bulan khusus ini ke dalam dua bahagian. 30 hari tambahan diletakkan diantara bulan Februari dan bulan Mac. 60 hari lagi, iaitu bulan Intercalaris Prior dan Intercalaris Posterior diletakkan setelah bulan November.

Setelah 3 bulan tambahan ini berlaku, maka fasa sistem kalendar Rom dan fasa kalendar Pra-Julian pun tamat pada tanggal 1 Januari 45 SM dan bermulalah fasa kalendar Julian atau kalendar Rom Baharu (New Roman).

Penggunaan kalendar Julian hanya berakhir pada sekitar tahun 1582 M dan ditukar kepada kalendar Gregorian atau Masihi yang kita kenali pada hari ini.

Ini merupakan satu-satunya peristiwa yang hanya berlaku pertama dan terakhir di dalam sejarah dunia.


Prelud Perang Salib Ke-3: Pertempuran Hattin Dan Pembebasan Jerusalem

Perang Hattin berlaku apabila Salahuddin mengambil keputusan untuk melakukan serangan besar-besaran ke atas kedudukan yang dikuasai oleh Kerajaan Jerusalem. Salahuddin mengambil masa beberapa bulan untuk mengumpul kekuatan ketenteraan untuk melakukan serangan ini. Putera baginda bernama al-Afdal telah diarahkan untuk menyediakan bala tentera besar ini di Hauran. Manakala baginda sendiri akan pergi ke sana apabila tiba masanya nanti.

Antara serangan-serangan awal yang berlaku sebelum pertempuran besar di Hattin ialah pertempuran di Tasik Cresson antara pasukan Islam yang dipimpin Keukburi dan pasukan Kerajaan Salib Jerusalem yang terdiri daripada kesatria-kesatria Templar. Pada satu hari bala tentera Frank yang terdiri daripada sekumpulan kesatria Templar dan kesatria Hospitaller yang dipimpin oleh Grandmaster mereka sendiri iaitu Gerard de Ridefort dan Roger de Moulins telah ditugaskan untuk bertemu dengan Raymond III dari Tripoli. Tujuan mereka adalah untuk memujuk Raymond kembali menjadi sekutu Kerajaan Salib Jerusalem. Sebelum ini Raymond telah memutuskan hubungan dengan Jerusalem kerana konfliknya dengan raja Kerajaan Salib Jerusalem pada masa itu iatu Guy de Lusignan.

Sebelum itu Raymond sendiri telah membenarkan bala tentera Islam yang dipimpin oleh Keukburi untuk melalui kawasan Tiberias (yang dikuasai oleh Raymond) tanpa halangan. Ini adalah kerana Raymond telah mempunyai persefahaman dengan Salahuddin dan berharap Salahuddin akan bersekutu dengannya untuk berhadapan dengan Guy de Lusignan.

Semasa melimpasi kawasan berhampiran Tiberias itulah bala tentera Keukburi dan bala tentera Frank bertembung secara kebetulan. Pertempuran antara kedua pihak berlangsung tidak jauh dari sebuah mata air yang dipanggil Mata Air Cresson.
Keukburi lantas mengambil peluang untuk melakukan serangan awal. Bala tenteranya melakukan serangan pantas yang terdiri daripada panahan-panahan dari jauh dan kemudian mengundurkan diri . Serangan dan pengunduran secara teratur dilakukan yang bertujuan untuk mengumpan pihak musuh ke perangkap mereka.

Tetapi bala tentera Frank yang terkenal kerana pertahanan mereka bersabar dan terus bertahan tanpa terpedaya dengan umpan bala tentera Keukburi. Tetapi entah mengapa akhirnya Gerard de Ridefort, Grandmaster Kesatria Templar mengarahkan tentera-tentera berkuda Frank untuk meluru ke hadapan untuk menyerang. Rogers de Moulins, Grandmaster Kesatria Hospitaller membantah tetapi luruan tetap dilakukan. Luruan ini menyebabkan pasukan tentera berkuda Frank terpisah dengan infantri mereka. Keukburi mengambil peluang daripada perpecahan yang berlaku. Tentera-tentera Islam dengan mudah meratah infantri musuh yang tidak terlindung dan pasukan berkuda mereka yang keletihan.

Akhirnya bala tentera Frank tewas dengan dasyat. Walaupun Gerard de Ridefort masih hidup , rakan seperjuangannya, Roger de Moulins. Hampir 130 orang kesatria serta 300 orang infantri Frank pula berjaya dibunuh ataupun ditangkap.

Kekalahan besar ini menyebabkan Raymond III merasa bersalah. Dia menyesal kerana membiarkan bala tentera Islam melalui kawasannya tanpa halangan lalu menyebabkan pihak Frank mengalami kekalahan yang amat dasyat. Raymond pun mengambil keputusan untuk berdamai dengan Guy. Walaupun mendapat bantahan Gerad de Ridefort dan Reynald de Chatillon, Guy setuju berdamai dengan Raymond.

Dilema Guy de Lusignan

Setelah bala tentera di Hauran bersedia, Salahuddin pun pergi sendiri ke sana untuk memantau persediaan akhir bala tenteranya. Perancangan Salahuddin ialah untuk memaksa bala tentera Kerajaan Salib Jerusalem bertempur di medan terbuka. Tetapi baginda tahu kecenderungan musuhnya itu untuk mengelak daripada berada dalam situasi tersebut.

Berdasarkan pengalaman baginda bertembung dengan Guy sebelum ini, Raja Jerusalem itu telah melaksanakan formasi tempur bertahan yang menyebabkan pertempuran berakhir dengan keputusan seri.

Kali ini baginda mahu pertempuran terbuka berlaku. Jadi untuk memaksa bala tentera musuh keluar, baginda pun mengepung Kota Tiberias yang berada hanya beberapa batu daripada markas bala tentera Kerajaan Salib.

Salahuddin dengan mudah menawan kota tersebut. Hanya tinggal kubu kota yang menempatkan isteri Raymond III sahaja yang belum dikuasai oleh bala tentera Salalahuddin

Berita ini menyebabkan pemimpin-pemimpin tentera Salib memaksa Raja Guy bertindak. Pada waktu itu, bala tentera Kerajaan Salib Jerusalem bersama pasukan sekutu-sekutunya dari Kerajaan Salib yang lain seperti Tripoli dan Antioch berada di Safuriyya, kira-kira 16 batu dari Tiberias. Turut sama berada di sana ialah Raymond III.

Walaupun isterinya sendiri terperangkap di kubu kota Tiberias, Raymond bertegas supaya bala tentera Salib untuk tidak bergerak ke Tiberias. Dia menasihati Guy untuk mengelak daripada bertemu dengan bala tentera Islam di tempat yang terbuka. Perjalanan ke Tiberias akan menyebabkan situasi seperti itu berlaku.

Menurut Raymond juga, kepungan di Tiberias tidak akan berterusan dengan lebih lama dan apabila tentera Islam berputus asa di sana, mereka boleh mendapatkan kembali Tiberias dan isterinya.

Cadangan ini mendapat bantahan daripada pemimpin-pemimpin tentera Salib yang lain.
Tetapi Guy de Lusignan bersetuju dengan logik Raymond. Walaubagaimanapun pada keesokan harinya baginda mengambil keputusan untuk menggerakkan bala tenteranya untuk membebaskan Tiberias. Walaupun pertembungan Guy dan Salahuddin sebelum ini berkeputusan seri, Guy sendiri mendapat kecaman daripada pemimpin-pemimpin lain kerana tidak memenangi pertembungan-pertembungan itu. Mungkin baginda merasakan bahawa kali ini baginda mesti bertindak lebih agresif terhadap Salahuddin dan mendapatkan kemenangan.

Bala tentera Salib yang lain pun mara ke Tiberias. Turut serta dalam bala tentera ini adalah beberapa pemimpin utama Frank seperti Raymond III dan Reynald de Chatillon. Pasukan-pasukan kesatria dari orde ketenteraan seperti Templar, Hospitaller dan Lazarus bersama-sama pemimpin mereka juga terlibat.

Strategi Salahuddin

Salahuddin menerima berita tentang pergerakan tentera Salib ketika baginda mengepung kubu kota Tiberias. Sejurus mengesahkan berita tersebut, baginda segera meninggalkan satu pasukan kecil untuk meneruskan kepungan.

Salahuddin melaksanakan strateginya.

Salahuddin tahu matlamat Guy ialah Tiberias. Jadi baginda menempatkan pasukan utama bala tenteranya di Kafr Sabt. Pasukan sayap kanan dipimpin oleh anak saudaranya Taqi al-Din manakala pasukan sayap kiri akan dipimpin oleh Keukburi. Pasukan tengah akan dipimpin Salahuddin sendiri.

Pada mulanya baginda menghantar beberapa pasukan lain untuk melakukan serangan-serangan kecil terhadap bala tentera musuh. Selain itu, baginda juga mengarahkan supaya semua telaga dan perigi air di sekitar kawasan tersebut untuk ditimbus. Strategi baginda adalah untuk menafikan bekalan air kepada bala tentera Salib. Dengan keadaan cuaca yang panas dan kering, bala tentera Salib yang sedang berjalan itu akan cepat kehausan dan terhidrasi. Selain itu, menghadapi serangan-serangan ini, bala tentera Guy terpaksa mengharungi cuaca panas terik. Mereka menderita dan kehausan.

Apabila menjelang tengahari situasi mereka menjadi lebih teruk dengan serangan yang berterusan dan sinaran matahari yang semakin terik. Guy terpaksa mengarahkan bala tenteranya untuk berehat seketika di sebuah kampung di pertengahan jalan iaitu Kampung Turan. Walaubagaimanapun, satu-satunya perigi yang terdapa di kampung itu tidak cukup untuk memuaskan kehausan satu bala tentera yang besar seperti itu.

Kemudian bala tentera Salib itu mara sekali lagi menuju ke Tiberias.

Apabila ini berlaku pasukan-pasukan sayap bala tentera Salahuddin terus menduduki Kampung Turan manakala pasukan tengah yang dipimpin Salahuddin menghalang satu-satunya jalan ke Tiberias. Malam pula tiba dan Guy mengarahkan anak-anak buahnya untuk berehat. Oleh kerana terdesak, bala tentera tersebut terpaksa mendirikan khemah mereka tengah-tengah jalan. Kawasan yang tidak mempunyai perlindungan semulajadi itu menyebabkan mereka terpaksa berhimpit dalam kehausan dan kelaparan.Pada masa yang sama, Salahuddin menyediakan pasukan pemanahnya dengan beratus-ratus batang anak panah. Anak-anak panah itu adalah ayam tambatan baginda untuk serangan esok hari.

Tanduk Hattin

Pada hari seterusnya, bala tentera Guy meneruskan kemaraan mereka ke Tiberias. Pada kali ini ini, mereka bukan sahaja berdepan dengan serangan kecil bala tentera Sultan Salahuddin yang semakin kerap, cuaca yang semakin panas juga menjadi musuh ketat mereka. Awal-awal lagi Salahuddin telah mengarahkan anak-anak buahnya untuk membakar pohon-pohon dan semak di sekitar jalan ke Tiberias. Asap yang memedihkan mata serta menyesakkan nafas juga mula mengambil giliran menyeksa bala tentera Salib.
Apabila matahari berada tegak di atas kepala, bala tentera Salahduddin pun melepaskan ratusan anak panah ke arah bala tentera musuh. Kesan daripada hujan anak panah ini ialah kemusnahan yang amat dasyat kepada bala tentera Guy. Selain itu pasukan infantri tentera Jerusalem mula panik dan menyebabkan formasi mereka musnah dan tidak lagi teratur.

Harapan untuk sampai ke Tiberias sudah musnah, sekarang bala tentera Guy berusaha bertungkus lumus untuk memastikan bahawa mereka tidak mati katak di medan tempur yang kering dan berdebu itu.

Pada masa inilah Raymond III bersama seorang lagi pembesar Frank bernama Balin dari Ibelin melarikan diri dari medan tempur. Tindakan ini menyebabkan bala tentera Salib semakin kehilangan moral.

Guy yang terdesak mengarahkan bala tenteranya untuk berundur ke sebuah kampung yang terletak berhampiran. Nama kampung itu ialah Hattin. Mereka berlindung di sebalik tinggalan benteng kubu purba di kaki sebuah bukit. Di sana, Guy mendirikan khemah dirajanya yang berwarna merah dan mengarahkan bala tenteranya untuk bersedia melakukan serangan selanjutnya.

Di sini, bala tentera Guy khususnya pasukan berkudanya cuba bertahan sambil melakukan serangan yang akan memberi peluang untuk mereka menyelamatkan diri dari hentaman bala tentera Salahuddin. Cubaan mereka hampir berjaya.  Setiap kali pasukan berkuda Salahuddin menggempur pasukan musuh, mereka berjaya membuat pasukan musuh berundur kembali ke kaki bukit. Tetapi tidak lama selepas itu, pasukan berkuda Guy berjaya menyerang balas dan membuat pasukan berkuda Salahuddin pula berundur.

Tidak jauh dari medan tempur itu, Salahuddin yang kecewa dengan pasukan berkudanya berdiri sambil memerhatikan apa yang berlaku. Bersama baginda adalah anaknya, al-Afdal.

“Kita telah berjaya mengalahkan mereka!” Jerit al-Afdal apabila tentera Islam berjaya memaksa pasukan musuh berundur ke kaki bukit sekali lagi. Tetapi Salahuddin terus mengarahkan al-Afdal untuk diam. “Selagi khemah merah itu tidak tumbang, selagi itulah kita belum mengalahkan mereka!” Pada saat Salahuddin menghabiskan kata-katanya itu jugalah khemah merah Guy tumbang. Apabila Salahuddin menyaksikan kejadian ini, baginda turun dari tunggangannya dan terus melakukan sujud syukur. Baginda menangis kegembiraan.

Pertempuran Hattin telah dimenangi.

Nasib Reynald de Chatillon

Selepas pertempuran itu, Guy dan sekutu kuatnya, Reynald de Chatillon dibawa berjumpa Salahuddin. Apabila Guy memberi gelas air yang ditawarkan oleh Salahuddin kepada baginda sebelum itu, Salahuddin segera memaklumkan kepada mereka bahawa tawaran minuman itu sebenarnya hanya untuk Raja Guy dan bukannya Reynald. Reynald yang sebelum ini telah membawa banyak kesusahan kepada umat Islam merupakan antagonis yang paling dibenci oleh Salahuddin. Baginda pernah berjanji akan membunuh pembesar Karak itu jika bertemu dengannya.

Baginda masih mengingati janjinya sendiri dan pada hari itu juga, Salahuddin mengelar leher Reynald. Selepas itu baginda mengarahkan tentera-tenteranya untuk terus membawa keluar Reynald keluar dari khemah untuk dipenggal.

Kekalahan ini adalah malapetaka yang amat besar kepada Kerajaan Salib Jerusalem. Sebahagian besar jika tidak hampir kesemua kekuatan ketenteraannya telah musnah di medan Hattin. Beribu-ribu tentera Frank dan orang kenamaan mereka terkorban dan menjadi tawanan. Dilaporkan bahawa bangkai-bangkai tentera Frank yang terkorban masih boleh dilihat di Hattin dua tahun selepas pertempuran ini.

Dengan musnahnya bala tentera Kerajaan Salib Jerusalem juga bermakna peluang untuk membebaskan kota Jerusalem sendiri sudah terhidang. Impian besar Salahuddin sudah hampir tercapai.

Pembebasan Jerusalem

Salahuddin tidak terus ke Jerusalem, sebaliknya baginda mengambil peluang dengan tentangan yang hampir tiada untuk mendapatkan kembali jajahan-jajahan dan kedudukan pihak Frank. Dengan bantuan panglima-panglima perangnya serta bala tentera sekutu baginda, satu demi satu jajahan utama Frank di Syria jatuh. Tiberias, Acre, Haifa, Arsuf, Tibnin, Beirut, Jubail, dan Ascalon jatuh ke tangan orang Islam.

Hanya apabila al-Adil meminta baginda untuk segera mendapatkan kembali Jerusalem barulah Salahuddin menjadikan kota suci itu sasara utama baginda. Tetapi sebelum itu, baginda menawan pula hampir semua kubu dan kota musuh di sekeliling Jerusalem supaya bantuan tidak dapat sampai kepada Jerusalem. Ramla, Darum, Latrun, Bait Jibrin, Hebron dan Bettlehem ditawan dahulu sebelum Salahuddin tiba di Jerusalem pada 20 September 1187.

Kepungan Salahuddin terhadap Jerusalem pun bermula.

Walaupun Kerajaan Salib Jerusalem sudah kehilangan rajanya tetapi seorang bangsawan bernama Balian dari Ibelin mengambil tempat untuk memimpin pertahanan kota itu. Balian yang sama melarikan diri dari medan tempur Hattin bersama Raymond dari Tripoli sebelum ini.

Balian sendiri tidak di berada di Jerusalem semasa kepungan dari Salahuddin telah bermula. Sebenarnya, dia mendapat kebenaran khas daripada Salahuddin untuk membawa keluar keluarganya dari kota itu. Tetapi apabila penduduk kota itu memintanya untuk terus memimpin pertahanan kota itu, dia terus tinggal di kota itu. Walaupun telah memungkiri janjinya, Salahuddin tetap memaafkan Balian. Bersama Balian hanya ada 14 orang kesatria dan pasukan pertahanan kota yang sangat sedikit jumlahnya. Tetapi Balian segera mengatur pertahanan kota dengan membaiki benteng kota dan menguatkan binaan pertahanan yang lain.

Salahuddin memulakan kepungan dengan menggempur dari arah barat, berdekatan dengan Benteng David. Tetapi beberapa hari kemudian baginda mengubah kedudukan bala tenteranya ke sebelah utara kota tersebut, berhampiran Pintu Damaskus. Kedudukan sama yang digunakan oleh bala tentera salib ketika menggempur kota tersebut ketika Perang Salib Pertama.

Bala tentera Salahuddin berjaya memusnahkan sebahagian benteng kota menggunakan teknik penggalian terowong. Tiga hari kemudian benteng kota itu runtuh. Walaubagaimanapun, bala tentera Salahuddin gagal untuk menembusi pertahanan kota tersebut akibat tentangan yang tidak kurang hebatnya dari pasukan pertahanan kota yang dipimpin Balian.

Tetapi Balian tahu bahawa runtuhnya benteng tersebut bermakna lambat laun Salahuddin dan bala tenteranya akan berjaya juga memasuki Jerusalem. Oleh itu dia memulakan proses diplomasi dengan Salahuddin.

Pada mulanya permintaan dan syarat yang dikemukan oleh Balian tidak munasabah dan ditolak mentah-mentah oleh Salahuddin. Sebaliknya Salahuddin mahukan penyerahan tanpa syarat oleh Balian.  Tetapi Balian mengancam untuk membunuh hampir 5000 tawanan Islam di kota tersebut jika tidak diberi peluang untuk mengenakan syarat. Dia juga mengugut untuk memusnahkan tempat-tempat suci yang terdapat di dalam kota Jerusalem.

Atas gesaan barisan penasihat-penasihatnya, Salahuddin pun bersetuju dengan permintaan Balian untuk merundingkan tawaran yang lebih menguntungkan untuk penyerahan kota Jerusalem. Pada pandangan Salahuddin, kemenangan di Jerusalem sudah pasti dan adalah sesuatu yang merugikan jika ada lagi nyawa yang terkorban selepas itu.

Selepas perbincangan lanjut, perjanjian penyerahan Jerusalem dimeterai pada 2 Oktober 1187. Salahuddin dan bala tenteranya memasuki Jerusalem dengan aman, tidak seperti apa yang berlaku apabila bala tentera salib merampas kota suci tersebut semasa Perang Salib Pertama. Salahuddin berlaku adil kepada tebusan-tebusan dan bersikap pemurah dalam urusan penebusan. Sikap pemurah ini adakala menyebabkan penasihat-penasihat baginda risau kerana kerajaan baginda boleh mendapat manfaat daripada wang tebusan.
Salahuddin juga mengembalikan tempat-tempat ibadah di kota itu kembali kepada status asalnya. Kubah Shakhrah dan Masji al-Aqsa dikembalikan fungsinya sebagai masjid. Walaupun terdapat cadangan daripada beberapa orang Salahuddin supaya Gereja Holy Sepulchere dimusnahkan untuk mengelakkan penziarah Kristian datang ke Jerusalem, Salahuddin menolak.

Belum sampai pun tempoh empat puluh hari untuk pembayaran tebusan, Salahuddin telahpun meninggalkan Jerusalem untuk kempen peperangan baginda seterusnya. Dalam kempen tersebut baginda melakukan satu kesilapan yang menyebabkan Perang Salib yang bakal berlaku bermula dengan kepungan yang membawa penderitaan selama hampir dua tahun lamanya…


Negeri Sembilan: Persekutuan Yang Lebih Tua Daripada Amerika Syarikat

Persekutuan (“federation”) ialah satu jenis negara yang diwujudkan menerusi gabungan beberapa entiti yang cukup sifat negara (samada secara “de jure” atau “de facto”). Contoh Persekutuan selain Malaysia ialah USA. Nama penuh USA, “United States of America” itu sendiri bermaksud “Negara-Negara Amerika yang bergabung”.

USA pada asalnya terdiri daripada 13 “state” yang merdeka daripada British pada tahun 1776: ada “Commonwealth of Massachusetts”, “Commonwealth of Virginia”, “State of New York” dan “state” lain yang masuk lambat seperti “California Republic” dan “Republic of Texas”. Semua merupakan entiti berdaulat yang mempunyai kerajaan sendiri, perlembagaan sendiri, presiden sendiri. Cuma pada tahun 1789, mereka bergabung jadi sebuah persekutuan.

Tradisi persekutuan dah wujud dalam sejarah Peradaban Melayu. Kita ada persekutuan tertua di dunia (yang masih wujud) iaitu persekutuan Negeri Sembilan yang wujud pada tahun 1773. 16 tahun sebelum USA.

Asalnya Negeri Sembilan memang betul-betul ada 9 negeri atau “luak”: Sungai Ujong, Jelebu, Johol, Rembau, Jelai, Kelang, Naning, Segamat dan Ulu Pahang. Sistem 9 negeri agak unik kalau berbanding dengan negeri-negeri lain yang wujud pada masa itu misalnya Johor. Negeri Sembilan memilih sistem persekutuan dengan menjemput Raja Melewar dari Kerajaan Pagaruyung di Tanah Minangkabau untuk jadi pemimpin mereka.

Gelaran pemerintah Negeri Sembilan, “Yamtuan” bermaksud “Yang Di-Pertuan”, yang dijemput untuk jadi tuan. Yang lagi unik, Negeri Sembilan tak macam negeri lain mengamalkan sistem warisan “primogeniture” (putera sulung sebagai pewaris takhta). Ketua-ketua luak atau “Undang” akan melantik dan menabalkan Yamtuan dari kalangan diraja melalui Majlis Undang. Ada unsur demokrasi di situ kerana suku dan luak yang berbeza akan mengambil bahagian dalam proses pemilihan ketua negara.

Cara persekutuan diaplikasikan oleh Frank Swettenham ke atas 4 negeri Melayu yang menerima naungan British. Perak, Selangor, Pahang dan Negeri Sembilan digabungkan jadi Negeri-Negeri Melayu Bersekutu pada tahun 1896. British cuba mengubah persekutuan kepada sistem kesatuan menerusi Malayan Union pada tahun 1946, tapi terpaksa tukar balik kepada Persekutuan Tanah Melayu pada 1948 akibat tentangan hebat orang Melayu dan juga orang British seperti Swettenham yang lebih faham tentang tamadun Melayu.

Oleh: Azizul Farhan

Nak tahu lebih banyak lagi fakta menarik tentang budaya dan sejarah orang Melayu? Baca je KITAB TAMADUN MELAYU, sekarang kami ada Jualan PASCA PBAKL dengan diskaun istimewa. Cepat klik dekat https://bit.ly/40FLVup


Miracle Of Han River: Kisah Keajaiban Negara Korea

Siapa yang pernah ke Korea Selatan pasti terkesima dengan kemudahan infrastrukturnya yang serba moden. Negara ini bukan sahaja terkenal dengan gelombang K-popnya yang meraih jutaan peminat, malah ia dipandang tinggi sebagai antara negara termaju yang disegani. Syarikat gergasinya seperti Hyundai, Samsung, dan LG berjaya menembus pasaran ke seluruh negara dan merupakan antara pesaing terbesar dalam ekonomi global. Namun, terdapat cerita di sebalik kejayaan Korea yang diraih kini.

Tahukah anda, Korea berjaya bangkit daripada kancah peperangan yang dahsyat sehingga menjadi antara sebuah negara membangun yang dihormati? Yang lebih menarik lagi, semua ini berjaya dicapai dalam masa kurang daripada satu generasi. Kebangkitan ini digelar sebagai “The Miracle of Han River” dan menjadi salah satu tempoh pelaksanaan pembangunan Korea yang terpenting dalam sejarah.

Pada abad ke-16 Korea hampir ditakluk oleh Jepun yang ketika itu sedang berperang dengan puak tentera Ming dari China. Selebihnya, Korea lebh banyak berlindung menjadi naungan China. Bahkan ada beberapa ketika, menjadi sebahagian daripada empayar China itu sendiri.

Begitulah kehidupan Korea sehingga ke zaman moden apabila akhirnya Jepun mengalah kepada Amerika dan Kesatuan Soviet pada perang dunia kedua. Dua kuasa besar ini jugalah yang memecahkan Negara Korea kepada dua bahagian yang kita kenali sekarang sebagai Korea Utara dan Korea Selatan.

Fahaman komunisme dan kapitalism yang berbeza antara Korea Utara dan Korea Selatan mencetuskan perang saudara antara mereka sekitar 1950 hingga 1953. Rakyatnya cukup terkesan dengan Perang Korea dan dilaporkan sehingga ratusan ribu warga Korea terkorban kerana kebuluran, kemiskinan dan penyakit menular. Perang yang berakhir meninggalkan Korea sebagai antara negara yang termiskin ketika itu.

Untuk bangkit semula dan membina negara selepas kemusnahan peperangan bukanlah mudah. Ia memerlukan perancangan rapi oleh pihak pentadbir. Lebih-lebih lagi dalam keadaan Korea Selatan yang ketiadaan sumber semulajadi dan bahan galian. Terdapat tiga faktor yang menyumbang kepada kemajuan ini iaitu pemimpin yang berjaya merangka pelan pembangunan yang berkesan dan warga Korea yang memberi sepenuh tenaga dan kerjasama dalam merealisasikan rancangan kerajaan. Selain itu Korea juga terlibat dalam mendapat bantuan dana antarabangsa.

Kepimpinan Park Chung Hee pada 1961 mencetuskan langkah pertama kepada pembinaan negara Korea Selatan melalui industri ringan. Industri ringan yang memerlukan modal kecil namun memberi pulangan yang besar diperkenalkan sebagai permulaan bagi pengukuhan ekonomi negara. Industri ini juga dilihat berkesan bagi menstabilkan nilai matawang won dan merupakan usaha bagi memperkenalkan sains dan teknologi dalam kehidupan rakyat Korea.

Pelaksanaan awal pelan ini tidaklah memberi kemewahan serta merta kepada negara tetapi mampu menjadi asas yang kukuh untuk membina negara moden pada masa akan datang. Walaupun gerakan ekonomi yang ditadbir Park Chung Hee dikritik kerana masih tidak menyelesaikan masalah kebuluran rakyat ketika itu, namun gaya kepimpinannya diingati sehingga kini apabila industri ringan mula membuahkan hasil. Beliau juga disanjung tinggi kerana gaya hidupnya yang sederhana dan mesra dengan warga Korea yang lain.

Korea Selatan melebarkan sayapnya lagi dalam industri eksport dan mengambil langkah berani dengan melabur kepada industri berat pada 1973. Banyak kilang-kilang dibuka bagi mencapai target eksport produk industri berat yang membawa pulangan yang lumayan. Sehingga kini, Korea juga dikenali kerana kemajuan industri beratnya yang fokus kepada industri pembinaan kapal, pembuatan besi, mesin, barangan elektronik dan petrokimianya yang gah.

Walaupun negara tersebut berhadapan dengan krisis nilai matawang pada 1997, namun ia berjaya stabil semula dalam masa dua tahun sahaja dengan penstrukturan semula pelan industrinya kepada yang lebih kukuh. Tempoh krisis kewangan di seluruh dunia pada antara 2008 ke 2010 juga tidak menggoyahkan kedudukan negara tersebut ketika itu. Korea Selatan kini berjaya menjadi negara eksport ketujuh terbesar di dunia sehingga berjaya mengalahkan United Kingdom dan Kanada.

Kejayaan negara Korea Selatan sebagai negara maju tidak dapat dicapai tanpa rakyatnya yang bercita-cita tinggi dan menyokong pelan pembangunan kerajaan sepenuhnya. Rakyatnya dengan sukarela berkempen bagi menyumbang emas untuk membayar hutang kerajaan yang meminjam dana daripada Tabung Kewangan Antarabangsa ketika krisis kewangan 1997. Sebanyak 3.5 juta rakyatnya menyertai kempen ini bagi membantu kerajaan membayar hutang negara sehingga 227 tan emas berjaya dikumpul. Rakyatnya juga sejak dahulu menyokong kerajaan dalam merealisasikan pelan pembangunan dengan menyertai industri ringan dan berat yang diperkenalkan. Kepercayaan mereka terhadap ajaran Counfucianism juga menyumbang kepada semangat patriotik dan nasionalisma yang tinggi kepada negara sendiri.

Korea Selatan juga sedari awal bahawa negaranya memerlukan pertolongan kewangan bagi menghidupkan semula negara selepas pergolakan perang. Oleh itu, Korea Selatan bertindak mendapatkan pertolongan dana antarabangsa daripada  Pertubuhan Bangsa Bersatu. Jika negara lain menggunakan dana tersebut untuk kelangsungan hidup rakyat, Korea Selatan menumpukan dana tersebut semata-mata untuk pembangunan negara.

Pengorbanan daripada pemimpin dan rakyat terdahulu untuk membina negara maju masih dikenang oleh warga Korea sehingga kini. (Foto Kredit : architectureimg.com)

Pencapaian Korea Selatan sebagai negara moden dalam masa kurang 50 tahun menjadi iktibar baik kepada negara yang sedang berkembang ke arah kemajuan. Walaupun negara ini kekurangan sumber semulajadi yang kaya, tetapi dengan perancangan pembangunan dan kewangan yang baik oleh pemimpin serta nilai patriotik rakyat yang cintakan tanah air mampu menjadi asas yang kukuh ke arah pembinaan negara maju.

SUMBER RUJUKAN

Mykola, Syruk (2015). Day Kyvia. On the three factors of “the Miracle on the Han River”. https://day.kyiv.ua/en/article/economy/three-factors-miracle-han-river

Korea.net. The Korean Economy – the Miracle on the Hangang River. http://www.korea.net/AboutKorea/Economy/The-Miracle-on-The-Hangang

A.K Sing. Miracle on the Han River, Success Story of South Korea. http://www.academia.edu/13903740/Miracle_on_the_Han_River_Success_Story_of_South_Korea

Korea Joongan Daily. (2016).The two faces of Park Chung Heehttp://koreajoongangdaily.joins.com/news/article/article.aspx?aid=2911842


Glyptodon – Saintis Jumpa Tenggiling Sebesar Kereta

Seorang pekebun Argentina turut mengembala lembu. Nama beliau adalah Juan de Dios Sota. Satu hari beliau membawa lembunya untuk makan rumput sebuah padang terbiar.

Di sini beliau ternampak beberapa bentuk pelik. Maklumlah di sini pernah ada sebatang sungai yang sudah kering.

Tetapi masalahnya, bentuk-bentuk tersebut jauh sekali seperti bangkai kuda atau lembu. Tanpa disangka beliau sebenarnya terjumpa sesuatu yang sudah lama tersembunyi di sebalik timbunan tanah.

Kerana bentuk yang ditemuinya adalah cangkerang daripada zaman prasejarah. Umumnya sungai adalah kiblat biologi. Keliling sungai mesti ada tumbuh-tumbuhan yang menarik perhatian herbivor dan folivor.

Haiwan-haiwan ini kemudian menjadi makanan karnivor. Jika kacau sungai, maka hancurlah alam semulajadi.

Sebaik sahaja jumpa cangkerang, pihak saintis mula ambil alih untuk mengenal pasti jenis haiwan yang tertimbus. Rupa-rupanya di sini ada empat ekor glyptodon.

Buat julung kalinya terjumpa bukan satu – bukan dua – tetapi bangkai empat ekor glyptodon di tempat yang sama. Keempat-empat mereka tumbang ke arah yang sama, seolah-olah sedang berjalan ke arah sesuatu.

Mengenali Glyptodon Yang Pernah Hidup Zaman Dulu

Charles Darwin pernah menemui fosil-fosil keluarga Glyptodon (Keynes, 2001). Walau bagaimanapun, beliau bukan saintis pertama yang berbicara mengenainya.

Satu dekad sebelum penemuan Darwin, nama “Glyptodon” sendiri sudah disebut dalam buku Ossemens Fossiles (Dantas, et al., 2013). Tetapi zaman dulu, bukti fosil sangat berkurangan. Rangka tidak ditemui dalam keadaan penuh – hanya tulang itu ini dengan cangkerang sana sini.

Kalau tengok dalam tangga evolusi pula, Glyptodon ada bau-bau bacang dengan sanak saudara tenggiling (anteater, armadillo dan pampatheres) dan sloth (sloth pokok dan sloth bumi).

Namun dapatan susulan dan bukti saintifik lebih kukuh mengesahkan Glyptodon adalah tenggiling purbakala.

Masalahnya, ia bukan sekadar tenggiling biasa. Beratnya saja dijangka dalam lingkungan 2,000 kilogram dengan panjang 3.3 meter dan tinggi 1.5 meter.

Sekadar bayangan kasar, tengok Perodua Myvi sudah cukup. Mesti boleh bayang betapa besarnya Glyptodon. Tetapi sekadar saiz sajalah boleh dibandingkan. Kalau kelajuan, memang menang pada Myvi.

Kehebatan Glyptodon ada pada ekornya, yang boleh menghayun (Blanco, et al., 2009) dengan kelajuan 12 meter sesaat (43.2 kilometer sejam).

Kemampuan ini menjadi mekanisme pertahanan yang jelas sekali boleh membunuh. Kerana permukaan ekornya sangat kasar dengan tulang keras. Sekali kena, bukan pasti nak lagi. Mesti melayang terus ke rahmatullah.

Kepupusan Glyptodon

Glyptodon mula muncul di Amerika Selatan sekitar 20 juta tahun yang lalu. Sangat lama mereka mendiami bumi bertuah ini.

Apabila benua Amerika Utara bercantum dengan Amerika Selatan melalui jambatan iaitu Amerika Tengah, barulah Glyptodon merebak dan membiak sampai bertebaran di seluruh Amerika. Berjuta tahun mereka tidak tersentuh sampailah manusia pula mendarat di bumi Amerika sekitar 20,000 tahun yang lalu.

Pada awalnya bumi Amerika lengang tanpa manusia. Tetapi manusia menemui suatu jambatan darat (land bridge) yang menghubungkan Alaska dengan Chukotka.

Jadi sekitar 20,000 tahun yang lalu, manusia prasejarah merentasi ke benua Amerika. Mulalah zaman-zaman pahit buat Glyptodon yang tidak mampu bersaing dengan manusia.

Sains mendapati manusia prasejarah menggunakan cangkerangnya untuk berteduh daripada cuaca buruk. Kalau tengok keadaan cangkerang yang ditemui Juan de Dios Sota – boleh faham manfaatnya pada manusia prasejarah.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Glyptodon untuk kekal hidup. Beli di: http://bit.ly/TerhempasnyaShopee

RUJUKAN:

Blanco, R., et al. (2009). The sweet spot of a biological hammer: the center of percussion of glyptodont (Mammalia: Xenarthra) tail clubs. Proceedings of the Royal Society B: Biological Sciences. 276 (1675): 3971-3978.

Dantas, M., et al. (2013). About the occurrence of Glyptodon sp. In the Brazilian intertropical region. Quaternary International. 305: 206-208/

Keynes, R. (2001). Charles Darwin’s Beagle Diary. Cambridge University Press. Halaman 106-109.


Impak Kejatuhan Konstantinopel Ke Tangan Umat Islam

Konstantinopel adalah kota sama yang dinamakan semula sebagai Istanbul pada hari ini di Turki. Ia dipanggil sebagai Istanbul oleh Sultan Mehmed II (al Fateh) selepas Empayar Uthmaniyah berjaya menaklukinya dan menjadikannya ibu kota Empayar Uthmaniyah.

Konstantinopel memainkan peranan penting di sepanjang sejarah Eropah kerana ia merupakan penempatan metropolis orang Kristian yang sangat kaya.

Jadi, bagaimana dan mengapa kota yang megah seperti Konstantinopel ini boleh jatuh?

Kejayaan Uthmaniyah meruntuhkan keegoan Empayar Byzantium pada 29 Mei 1453 di Konstantinopel merupakan tamparan terakhir bagi Kejatuhan Byzantium atau kejatuhan Rom secara menyeluruh.

Tentera salib pertama pada tahun 1095 adalah pencetus kepada permulaan kejatuhan Konstantinopel kerana mereka perlu menggunakan laluan di dalam ibu kota itu untuk melancarkan ekspedisi menawan Jerusalem dari Islam dan Yahudi. Ini menyebabkan Tentera Salib terlebih dahulu telah menceroboh kota itu dan membunuh ramai penduduk.

Beberapa cubaan dari pihak lain sebelum dan selepas itu, termasuklah pengepungan yang dilaksanakan oleh Kekhalifahan Umayyah serta beberapa cubaan awal Empayar Uthmaniyah dari tahun 1391 gagal membuahkan hasil.

Berakhirnya pemerintahan Empayar Byzantium di Konstantinopel memberi kesan yang sangat ketara terhadap ekonomi dan politik Eropah, ia menandakan permulaan kepada Era Renaissance, menyebabkan kedudukan Itali terdedah untuk menerima serangan, dan kota-kota Venice dan Genoa juga kian merosot kerana kejatuhannya.

Konstantinopel adalah sebuah kota yang amat terkenal di seluruh Eropah dan dianggap sebagai kota yang memiliki keutuhan sistem pertahanan terbaik di dunia. Dalam perkembangan yang lain, Empayar Uthmaniyah telah mula berkembang pesat menjadi pemerintahan militari yang digeruni dan telah beberapa kali cuba menyerang Konstantinopel.

Pada tahun 1450-an, mereka mencuba nasib sekali lagi, kali ini mereka pasti akan menang kerana wabak Black Death telah menghapuskan populasi penduduk Konstantinopel sehingga menurun ke sekitar 50, 000 orang sahaja dan sistem pertahanan yang sangat nipis.

Empayar Uthmaniyah adalah kuasa besar yang diasaskan oleh bangsa Turki Muslim yang memerintah beberapa wilayah di Eropah Timur dan Afrika Barat selama lebih dari 600 tahun, dan di kemuncak zamannya, mereka memerintah tanah yang hari ini kita kenali sebagai Turki, Greece, Bulgaria, Mesir, Macedonia, Hungary, Palestin, Jordan, Romania, Syria, Lubnan, wilayah Afrika Utara dan Semenanjung Arab di bawah pemerintahannya.

Semalam, 6 April 2021 adalah ulangtahun yang ke-568 bermulanya kempen penaklukan Uthmaniyah terhadap Konstantinopel, yang berakhir pada 29 Mei 1453. Maka, berikut adalah beberapa fakta ringkas yang mungkin ada di kalangan kita belum pernah tahu dan perlu kita ketahui tentang Konstantinopel dan tentang peristiwa yang penting dalam sejarah ini.

1. Konstantinopel pertama kali didirikan pada sekitar abad ke-11 dan dinamakan sebagai Lygos, ia merupakan sebuah kota yang telah wujud dengan sendirinya beberapa abad sebelum itu dan telah ditinggalkan penduduk asalnya. Orang Yunani mula menetap di sana pada sekitar 657 SM dan menamakan tempat itu Byzantine.

2. Maharaja Constantine meninggalkan Rom pada tahun 324 dan berpindah ke Byzantine, sebuah kota pelabuhan menarik yang menjadi titik pertemuan di antara benua Asia dan Eropah.

Dia membangunkan kota itu selama enam tahun dan menjadikan kota itu sebagai pusat perdagangan dan kesenian yang lengkap dengan institusi pendidikan, perpustakaan, pasar, bangunan awam, dan pusat sukan.

3. Maharaja Constantine menamakan kota itu ‘Rom Baru’ pada tahun 330, tetapi kota itu tetap kekal dipanggil sebagai kota Konstantinopel (sehingga ke hari ini). Ia juga merupakan salah satu kota yang paling kukuh di rantau ini.

4. Konstantinopel adalah pelabuhan yang berkembang pesat, kemajuan ini dan lokasi geografinya telah menjadikannya popular. Ia terletak di tengah-tengah titik yang memisahkan Eropah dan Asia. Ia dijadikan sebagai ibu kota oleh kedua-dua Empayar Uthmaniyah dan Empayar Byzantium.

5. Kerajaan Republik Turki memindahkan ibu kota ke Ankara dan Mustafa Kemal Ataturk mengarahkan agar nama kota Konstantinopel ditukar secara rasmi kepada nama Istanbul setelah Republik Turki didirikan pada tahun 1923.

6. Pengepungan Uthmaniyah terhadap Konstantinopel berlangsung selama 53 hari sejak ia bermula dan sebelum ia berjaya dit.aklu.k, ini juga menandakan berakhirnya sejarah Empayar Rom yang telah berdiri silih berganti selama 1,500 tahun lamanya.

7. Kejatuhan kota itu juga menjadi titik tolak kepada berakhirnya Zaman Pertengahan. Menurut kebanyakan sejarawan, Zaman Pertengahan sebenarnya telah berakhir dengan kejatuhan Konstantinopel. Zaman itu menamatkan pemerintahan Empayar Byzantine dan pemerintahan Empayar Rom amnya.

8. Semasa Uthmaniyah mengambil alih Konstantinopel, penduduknya yang rata-ratanya berbangsa Yunani melarikan diri ke kawasan Eropah, kebanyakannya mula menetap di Itali.

Para pelarian turut membawa bersama mereka sebarang teks dan manuskrip ilmu tentang sastera, seni, teologi, politik, sains, seni bina, falsafah, astronomi, muzik, dan pendidikan yang mereka kumpul dari pelbagai hubungan Byzantine sebelum itu terutamanya dengan bangsa Arab.

Ilmu pengetahuan yang dibawa pelarian di kebanyakan wilayah mula menarik minat orang Itali, oleh itu, zaman Renaissance pun bermula.

9. Konstantinopel kini diisytiharkan sebagai tapak warisan UNESCO berdasarkan nilai-nilai peninggalan sejarah, seni bina dan kepelbagaian budaya yang sangat kaya. Ia merupakan tempat / kota yang sangat penting dalam peradaban Eropah dan Kristian.

10. Selama abad ke-10, kota ini dianggarkan berpopulasi sekitar 800,000 orang penduduk. Pada masa itu, populasi dunia agak rendah sehingga jumlah populasi di kota ini menjadikan ia sangat berbaloi untuk dihuni.

Sehinggalah munculnya salah satu bala yang berterusan melemahkan Konstantinopel iaitu Wabak Hitam. Ditambah lagi dengan tercetusnya pep.erang.an, ia sekaligus mengurangkan jumlah populasi warga kota itu sehingga ke sekitar 50,000 orang.

11. Terdapat jurang yang besar di antara pengikut Katolik dan gereja-gereja Ortodoks pada masa itu. Ini didorong oleh pembunuhan orang Latin dan pe.ra.ng antara kedua-dua aliran Kristian ini berlanjutan selama bertahun-tahun.

Pada titik ini juga di Eropah, wujudnya usaha untuk mengusir umat Islam di atas nama Kristianiti. Namun, memandangkan persengketaan di antara Katolik Latin Barat dan Kristian Ortodoks Empayar Byzantine di Timur, serangan dan pembunuhan beramai-ramai berlaku di mana orang Latin dibunuh dalam jumlah yang sangat tinggi.

12. Sebilangan besar sisa tembok kota Konstantinople masih lagi berdiri sehingga ke hari ini. Walaupun bahagian tembok yang hilang telah dibaikpulih pada abad ke-20, gempa bumi telah memusnahkan bahagian itu dan hanya meninggalkan bahagian lama iaitu tembok Theodosian.

Ini mencerminkan kualiti bahan yang bermutu dari hasil kerja pada zaman dahulu sangat kukuh. Tembok ini juga memiliki nilai seni bina yang cantik, kukuh, dan setinggi 12 meter, satu ukuran yang jarang dibuat pada zaman itu. Ini menjelaskan mengapa kota ini sentiasa mampu bertahan dari beberapa pengepungan.

13. Sama seperti dunia hari ini, pada zaman dahulu, sukan adalah budaya yang meluas, malahan, campur tangan orang politik mempengaruhi sukan dalam beberapa cara. Sukan lumba kereta kuda menjadi fenomena di Konstantinopel sehingga membentuk pecahan peminat mengikut warna iaitu kumpulan Biru dan Hijau.

Dalam satu perlumbaan, pasukan biru dan hijau bertempur dalam satu rusuhan yang mengakibatkan Maharaja Justinian I menjatuhkan hukuman bunuh terhadap para penyokong. Dia juga menuntut cukai yang sangat tinggi yang menimbulkan kemarahan para senator dari dua pihak.

Dan dari peristiwa inilah berlakunya rusuhan Nika, para senator dari kedua-dua puak terlibat mengumpulkan para penyokong kedua-dua pasukan semasa dalam satu kejohanan sukan, mereka merancang untuk menggulingkan Justinian I, bahkan telah mencari pengganti untuknya.

Kedua-dua pasukan, melaungkan ‘Nika’ yang bermaksud ‘Kemenangan’ mengumumkan tuntutan mereka kepada maharaja yang pada masa itu menyaksikan rusuhan itu dari istananya.

Maharaja ingin melarikan diri tetapi isterinya memujuknya agar tidak berganjak dan cuba melaga-lagakan dua pasukan itu agar mereka bertempur sesama mereka, di mana, maharaja berjaya melakukannya lalu membalas dendam terhadap mereka, dengan membunuh para senator dan orang-orang yang ingin menjatuhkannya.

14. Sebelum Konstantinopel jatuh ke tangan Uthmaniyah, sudah ada banyak pihak yang cuba menembusi temboknya tetapi gagal. Dalam salah satu pengepungan, tentera Byzantine menggunakan teknologi Api Yunani yang terkenal dengan keupayaannya untuk melancarkan serangan api walaupun di dalam air. Ia digunakan untuk menentang tentera Arab Muslim yang menyerang mereka dari laut.

Api Yunani Empayar Byzantine mempunyai komponen rahsia yang dijaga dengan rapi dan memberi mereka kelebihan berbanding musuh, dan rahsia senjata itu terus kekal rahsia hinggalah ia lenyap bersama-sama pemerintahan Rom dan Byzantine.

15. Bayangkan, anda sedang berada di dalam satu pertempuran ganas, anda berjaya menyekat pencerobohan musuh selama hampir dua bulan, dan kemudian anda terkejut beruk apabila melihat askar musuh berlenggang lenggok dengan selesa memasuki pintu masuk ke dalam kota.

Rupa-rupanya ada pengawal yang terlupa menutup pintu gerbang Kerkoporta, atau lebih tepat lagi, telah berundur dari medan pertempuran tetapi membiarkan pintu gerbang kota terbuka luas, seolah-olah pada hari itu Byzantine mengadakan rumah terbuka dan hanya menunggu sahaja ketibaan Uthmniyah untuk beraya.

16. Selepas kejatuhan Konstantinopel, Sultan Mehmed II telah bertindak menyekat akses perdagangan kerajaan-kerajaan Eropah dengan menutup sepenuhnya Jalan Sutera yang menghubungkan timur dan barat. Ini memberikan kelebihan kepada Uthmaniyah kerana mereka akan mendominasi laluan perdagangan di Laut Kaspia sekaligus menjadikan Konstantinopel sebagai pusat perdagangan yang terpenting.

Namun sekatan ini merunsingkan orang Eropah, sebagai alternatif, mereka akhirnya memilih untuk keluar menggunakan laluan laut dalam, di mana pada titik inilah bermulanya Zaman Penerokaan oleh para pelayar Eropah, penemuan Dunia Baru (Benua Amerika).

Ini sekaligus menjadi asbab yang mendorong bangsa Eropah untuk mengalihkan tumpuan mereka terhadap Selat Melaka, sekaligus menyebabkan bermulanya zaman penjajahan Eropah terhadap kerajaan-kerajaan Melayu di Nusantara, termasuklah kejatuhan Kesultanan Melayu Melaka di tangan Portugis pada tahun 1511.

Nak tahu lebih banyak lagi? Beli lah buku Uthmaniyah Di Hujung Jari. Boleh didapati di kedai-kedai buku seluruh Malaysia atau beli secara atas talian di https://www.thepatriots.store


Kerana Coklat Kita Suka, Hutan Amazon Tergondol

Semua perniagaan mematuhi piawaian bekalan dan permintaan. Piawaian ini menentukan aturan ekonomi, tidak kira gergasi industri atau peserta pemula. Namun zaman sekarang, ada satu lagi piawaian yang menentukan bekalan dan permintaan itu sendiri.

Piawaian tersebut adalah mengenai tahap kesedaran umum tentang masalah sosial. Ambil contoh Dunia Islam misalnya. Andai kata sebuah syarikat menghina Nabi Muhammad (SAW), orang ramai mesti memboikot (menjejaskan permintaan).

Pembekal Islam pula terasa dan enggan berurusan dengan syarikat terbabit (menjejaskan bekalan).

Tahap kesedaran ini merangkumi semua aspek. Apabila Rusia menzalimi Ukraine tanpa asas kukuh, banyak pemain industri angkat kaki. Apple menggantung operasi. McDonald’s dan Netflix keluar pasaran terus. Benda ini dianggap gejala pemboikotan yang sudah menjadi kebiasaan.

Tunas Kesedaran Mengenai Alam Sekitar

Pasaran sawit sejak kebelakangan ini mendapat penentangan kental daripada Amerika Syarikat dan Eropah. Mereka membawa dua hujah – pembalakan berleluasa dan perhambaan seks.

Katanya ikut pada siasatan, ada pemain industri Malaysia mengamalkan kedua-dua benda. Jadi sebab itulah mereka boikot, sama ada betul atau tidak – atau sekadar untuk melindungi pasaran minyak bunga matahari, itu tidak pastilah.

Tetapi tunas daripada perjuangan mereka adalah untuk memelihara alam daripada bencana pembalakan. Jangankan Malaysia – Brazil pun kena sama.

Cuba bayangkan – untuk buat coklat dan gula-gula kesukaan global, beribu-ribu hektar hutan perlu digondolkan. Amazon misalnya sudah tergondol sampai botak di banyak kawasan… semata-mata untuk membangunkan industri pertanian seperti koko misalnya (Jessop, 2021).

Pada tahun 2010, beberapa gergasi utama dalam industri makanan mengisytiharkan azam “sifar pembalakan”. Maksudnya mereka akan mendapatkan bekalan mentah daripada syarikat-syarikat pembekal yang tidak membalak untuk beroperasi. Azam ini dijangka akan tercapai pada tahun 2020.

Carrefour dan Nestle bersetuju untuk mengusahakan azam ini. Mereka ada 10 tahun untuk bersiap siaga dan merangka semula kontrak sedia ada. 12 tahun sudah berlalu. Apa yang mereka sudah capai?

Wisel Penamat Sudah Dua Tahun Berbunyi

Tidak perlu kalendar untuk mengesahkan 2020 sudah lama pergi. 2020 tahun yang gila dengan pandemik COVID-19 dan kemelut politik global bagai.

Salah satu kegilaan adalah tiada syarikat yang bersetuju dengan azam 2020 mencapai matlamat. Ambil contoh syarikat Mars yang membuat coklat manis. Syarikat ini memutuskan hubungan dengan beberapa pembekal koko yang membalak untuk beroperasi – beberapa… bukan semua.

Pihak Nestle pula baru mencapai 90 peratus daripada azamnya. Senang cakap dalam 10 pembekal daging, gula dan minyak sawit, ada satu beroperasi secara membalak.

Ini hal 10 tahun. Bukan 1-2 tahun. Mereka ada masa sangat lama untuk beralih ke medan bebas pembalakan. Tetapi masih gagal. Kenapa agaknya?

Sendiri Bangang

Cuba fikir sejenak. Katakanlah untuk bebas sepenuhnya, syarikat perlu naikkan harga produk. Kenaikan 10-20 sen mungkin tidak terasa sangat.

Dan semua tahu kenaikan AS$1 memang takkan mungkinlah. Jadi apakah semua pemain industri serabut kepala enggan mencapai azam semata-mata untuk berjimat-cermat AS$0.10 atau AS$0.20 setiap unit? Semestinya tidak.

Pada mulanya semua syarikat sangka mudah untuk tukar pembekal. Sangkaan mereka meleset kerana semua pakat sedar diri. Pertama sekali, syarikat itu sendiri tidak tahu dari mana datangnya bahan mentah mereka. Ambil contoh Mars yang teruk dari segi pelaksanaan azam.

Mereka membeli koko daripada pembekal seperti Cargill. Masalahnya, Cargill sendiri membeli koko daripada sumber lain. Jika tanya pada orang ramai, logiklah. Mars adalah sebuah syarikat sangat besar. Jadi Cargill perlu buat apa saja untuk memelihara keperluan Mars.

Jadi Cargill pakat membeli daripada petani-petani kecil daripada Ivory Coast dan Ghana… dan syarikat-syarikat kecil lain. Mars cakap pada tahun 2010 mahu sifarkan pembekal pembalak. Sampai tahun 2020, Mars hanya tahu 43 peratus daripada pembekal kokonya (Tompkins, 2021).

Ironinya, inilah salah satu masalah paling besar dihadapi syarikat-syarikat yang berazam. Apakah mereka sendiri tidak pernah ambil peduli pasal sumber pembekal… selagi mana ia menepati piawaian-piawaian ditetapkan pasaran? Nampaknya begitulah.

RUJUKAN:

Jessop, S. (2021, April 22). Amazon and Nestle join public-private plan to save world’s forest. Reuters.

Tompkins, L. (2021, Disember 2). Hundreds of Companies Promised to Help Save Forests. Did They? The New York Times.


Etnik Kanowit, Sarawak, Borneo

KAUM Melanau mungkin bukan sesuatu yang asing bagi mereka yang mengetahui keberadaan rakyat di Sarawak yang dihuni oleh pelbagai bangsa dan agama.  Dalam pada itu mungkin ramai tidak mengetahui bahawa di kalangan Kaum Melanau sendiri mempunyai sub-sub etnik yang minoriti dan salah satu daripadanya adalah etnik Kanowit.

Selain dikenali sebagai etnik Kanowit ianya juga mempunyai beberapa nama lain iaitu Melanau Kanowit, Rejang Melanau atau Kanowit Rejang atau Dayak Kanowit (Edward & Stephen; 1971:93). Di kalangan masyarakat Iban pula etnik ini digelar “Orang Rajang” kerana penempatan mereka di pedalaman Sungai Rajang atau secara lebih mengkhusus di Kampung Bedil, Kanowit iaitu kira-kira 10 minit perjalanan dari pekan Kanowit sekarang.  Jumlah populasi mereka pula kira-kira 300 orang sahaja di Sarawak.

Menurut satu laporan menyatakan bahawa keberadaan etnik Kanowit di Kanowit mula diketahui dunia luar di ketika Brooke dan orang Inggeris yang lain mula mengeksplorasi dunia pedalaman Sarawak melalui ekspedisi-ekspedisi yang dijalankan oleh mereka (Edward & Stephen; 1971:93).  Turut dikatakan bahawa etnik ini juga merupakan antara kaum terawal yang berhijrah di Kanowit dan dek kerana mereka lebih dominan berbanding etnik lain seperti Iban pada masa itu maka nama daerah Kanowit diambil bersempena dengan nama mereka.  Namun di dalam laporan itu turut menyatakan bahawa etnik Kanowit walau antara penduduk terawal di Kanowit tetapi masih tidak diketahui dimanakah sebelumnya mereka berasal.

Di dalam membicarakan etnik Kanowit yang dihimpunkan sebagai pembentuk Kaum Melanau sekarang pula mempunyai beberapa hipotesis yang berbeza bagi sesetengah sejarahwan.  Dan umum mengetahui bahawa dari konteks mengklasifikasikan sub-sub etnik Melanau dengan etnik lain yang ada di Sarawak sebenarnya sehingga sekarang masih belum ada jawapan yang benar-benar tuntas.  Banyak teori hipotesis yang telah dianjurkan oleh para sejarahwan contohnya hubungan mereka dengan etnik Kayan (MacDonald 1985), Kajang (Clare 1972 & Morris 1978), Kejaman, Lahanan dan Sekapan (Blust 1974).

Kajian yang dijalankan oleh seorang sejarahwan bernama Yassir Abdul Rahman (1987:2) pula menyatakan bahawa letak duduknya etnik Kanowit sebagai kaum Melanau adalah kerana adanya persamaan bukti linguistik dan budaya.  Mereka diklasifikasikan sebagai Melanau Hulu kerana mereka merupakan satu masyarakat yang tinggal di darat iaitu di kawasan tengah dan hulu Sungai Rajang.  Manakala Melanau yang lain mendiami kawasan muara Sungai Rajang sehingga ke Bintulu. Walau bagaimanapun menurut beliau dek kerana terpisah oleh geografi yang bergunung ganang serta memungkinkan kurangnya pertembungan mereka sesama Melanau menyebabkan bahasa yang dipertuturkan etnik Kanowit yang digelar “Serau Tet Kanowit” walau sama tetapi berbeza kerana faktor pengasimilasian dan sebagainya.

Dari kajian Aikman (1959) pula menyatakan bahawa bahasa Kanowit yang diklasifikasikan dibawah rumpun bahasa Austronesia, Malayo-Polinesia, North Borneo, Melanau-Kajang, Melanau, Kanowit-Tanjong sememangnya mempunyai banyak persamaan dengan sub-etnik Melanau yang lain namun dek kerana faktor geologi  menjadikan ia mempunyai percampuran bahasa Melanau dan kaum Orang Ulu seperti Kenyah dan Kayan.  Ianya menjadi sedemikian rupa kerana dikatakan etnik Kanowit itu sendiri menjadi orang pengantara antara Melanau yang tinggal di pesisir pantai dengan kaum Kayan dan Kenyah yang tinggal di hulu Sungai Rajang.

Sagu sebagai makanan ruji dan nelayan sebagai pekerjaan adalah antara identiti yang sering dikaitkan di dalam mengklasifikasikan sub-sub etnik Melanau di Sarawak.  Bagi etnik Kanowit pula ianya tidak sama kerana  sebagai mereka yang tinggal di pedalaman sungai, etnik Kanowit pula sejak di awal penghijrahan mereka sudahpun terlibat di dalam pertanian langsung iaitu penanaman padi dan juga sebagai penoreh getah.  Walau bagaimanapun menurut Asmah Haji Omar (1983;610) makanan ruji bagi etnik Kanowit pada asalnya adalah tepung sagu atau “lemantak” serta umai iaitu sejenis menu yang sinonim dengan masyarakat Melanau yang lain sebelum mereka bertukar kepada nasi setelah mengenali penanaman padi.

Di kalangan kaum Melanau, penggunaan “bin” bagi lelaki dan “binti” bagi wanita bukanlah bermakna mereka mesti beragama Islam sebaliknya yang beragama Kristian mahupun pagan turut menggunapakai.  Seperti Melanau yang lain, etnik Kanowit juga menggunakannya secara menyeluruh dan dikatakan penggunaan “bin” dan “binti” di kalangan mereka adalah akibat pengaruh Kerajaan Brunei kerana kaum Melanau mempunyai hubungan yang cukup baik dengan kerajaan besar di Borneo itu suatu ketika dahulu.

Keterujaan untuk mengenali dan menulis mengenai etnik minoriti ini masih lagi membara biarpun pada hakikatnya terlalu kurang informasi mengenai mereka dari segi dokumentasi ilmiah yang boleh dijadikan sumber rujukan.  Mungkin atas sebab itu juga, etnik minoriti ini walau dibawah Kaum Melanau masih lagi kekal misteri di kalangan rakyat Sarawak khususnya dan Malaysia amnya terutama sekali di dalam mencari persamaan dan perbezaan adat, budaya dan tradisi mereka setelah proses pengasimilasian berlaku.

Kajian yang berterusan harus diperhebatkan kerana selain daripada populasi mereka semakin sedikit turut didakwa bahasa mereka iaitu Serau Tet Kanowit juga dikatakan antara bahasa yang akan “lenyap” di bumi Sarawak kerana ramai generasi muda mereka lebih selesa untuk berbahasa Iban.

Tidak kenal maka tidak cinta.

-HB-

#KamekSayangSarawakBah!

Kredit gambar: Kampung Budaya Sarawak

Rujukan:


Saintis Dapat Mencetak Penyimpan Tenaga Menggunakan Mesin Pencetak (Printer)

Saintis dari Drexel University dan Trinity College di Ireland telah
mencipta dakwat untuk pencetak inkjet dari bahan dua dimensi yang sangat
konduktif dipanggil sebagai MXene. Penemuan baru ini yang diterbitkan dalam Nature Communications menunjukkan bahawa
dakwat boleh digunakan untuk mencetak komponen penyimpanan tenaga yang fleksibel,
seperti adi-kapasitor dalam sebarang saiz atau bentuk.

Dakwat konduktif
telah pun muncul selama hampir satu dekad dan ia mewakili pasaran berjuta-juta
dolar yang dijangka berkembang pesat dalam dekad yang akan datang. Ia sudah
digunakan untuk membuat tag pengenalan frekuensi-radio yang digunakan dalam
transponder tol lebuh raya dan papan litar dalam elektronik mudah alih. Tetapi
buntuk melihat teknologi ini dalam penggunaannya yang lebih luas, dakwat
konduktif perlu menjadi lebih konduktif dan lebih mudah digunakan untuk
pelbagai permukaan.

Profesor Yury
Gogotsi, Distinguished University and
Bach professor di Drexel’s College of
Engineering, Jabatan Sains dan Kejuruteraan Bahan yang mengkaji penggunaan
bahan-bahan baru dalam teknologi menunjukkan bahawa dakwat yang dibuat di Drexel’s Nanomaterials Intitute adalah
kemajuan yang signifikan.

“Setakat ini hanya kejayaan yang terhad telah
dicapai dengan dakwat konduktif dalam kedua-dua percetakan resolusi halus dan
peranti simpanan tenaga,” kata Gogotsi. “Tetapi penemuan kami menunjukkan
bahawa kesemua mikro adi-kapasitor MXene yang dicetak dengan pencetak inkjet
lanjutan mempunyai tatanan magnitud yang lebih besar daripada peranti penyimpan
tenaga sedia ada yang dibuat daripada dakwat konduktif lain.”

Walaupun para
penyelidik terus memikirkan cara membuat dakwat dari bahan-bahan baru yang
lebih konduktif seperti zarah-nano perak (nano-particle
silver), grafin dan galium, cabarannya tetap pada menggabungkannya dengan
lancar ke dalam proses pembuatan. Kebanyakan dakwat ini tidak boleh digunakan
dalam satu-langkah – menurut Babak Anasori, seorang penolong profesor
penyelidikan di jabatan Sains dan Kejuruteraan Bahan Drexel dan pengarang bersama
penyelidikan dakwat MXene.

“Bagi kebanyakan dakwat nano yang lain, bahan
tambahan diperlukan untuk memegang zarah-zarah itu bersama-sama dan membolehkan
percetakan berkualiti tinggi. Oleh itu, selepas percetakan, langkah tambahan
diperlukan – biasanya rawatan haba atau kimia – untuk menghapuskan bahan
tambahan itu,” kata Anasori. “Untuk pencetakan MXene, kami hanya menggunakan MXene di dalam air
atau MXene dalam campuran organik untuk membuat dakwat. Ini bermakna ia boleh
kering tanpa sebarang langkah tambahan.”

MXenes adalah
sejenis bahan berlapis berasaskan karbon berdua-dimensi yang dibuat di Drexel
pada tahun 2011. Ia mempunyai keupayaan unik untuk bercampur dengan cecair
seperti air dan pelarut organik lain tanpa menghilangkan sifat konduktif
mereka. Oleh sebab itu, penyelidik Drexel telah menghasilkan dan mengujinya
dalam pelbagai bentuk, dari tanah liat konduktif sehingga ke salutan untuk
pelindung elektromagnetik interferens dan antena tanpa wayar yang hampir
halimunan.

“Sekiranya kita benar-benar mahu memanfaatkan
sebarang teknologi pada skala besar dan bersedia untuk kegunaan awam, ia perlu
menjadi sangat mudah dan dilakukan dalam satu langkah,” kata Anasori. “Pencetak
inkjet boleh didapati di hampir setiap rumah, jadi kita tahu jika kita boleh
membuat dakwat yang betul, mungkin ada orang yang boleh membuat elektronik dan
peranti masa depan.”

Sebagai
sebahagian daripada kajian itu, pasukan Drexel yang pakar dalam percetakan,
meletakkan dakwat MXene sebagai ujian dalam beberapa cetakan, termasuk litar
mudah, mirko-adikapasitor dan beberapa teks pada substrat dari kertas ke
plastik ke kaca. Dengan berbuat demikian, mereka mendapati bahawa mereka boleh
mencetak garis-garis ketebalan yang konsisten dan mereka juga menemui kemampuan
dakwai tersebut mengalirkan arus elektrik bergantung ketebalannya – kedua-dua
faktor yang penting dalam pembuatan komponen elektronik.

“Berbanding dengan protokol pembuatan konvensional,
teknik percetakan berasaskan dakwat secara langsung seperti percetakan inkjet
dan percetakan penyemperitan membolehkan corak digital dan tambahan,
penyesuaian, pengurangan bahan buangan, skala dan pengeluaran pesat,” kata Anasori. “Sekarang
kita telah menghasilkan dakwat MXene yang boleh diterapkan melalui teknik ini,
kita sedang melihat peluang untuk menggunakannya dalam kehidupan seharian.”

RUJUKAN:


Istana Weiyang – Istana Agung Dinasti Han

Pada hari ini, ia hanya wujud sebagai sisa tinggalan sejarah. Namun pada suatu ketika dahulu, Istana Weiyang merupakan kompleks istana paling besar di dunia. Bekas-bekas runtuhan yang dapat kita saksikan pada hari ini menyimpan ribuan saksi kepada kemegahan dan kegemilangan binaan dari zaman Dinasti Han yang pernah memenuhi ruang kawasan di situ.Istana Weiyang merupakan sebuah kompleks istana diraja yang dibina di zaman Cina purba. Walaupun kompleks ini dibangunkan oleh Dinasti Han, ia turut digunakan oleh beberapa buah dinasti Cina yang lain. Namun seiring peredaran masa, Istana Weiyang semakin hilang pengaruhnya sebelum akhirnya, ia ditinggalkan oleh maharaja Cina dan seluruh penghuni istana. Istana Weiyang kemudiannya dibakar serta diruntuhkan dan apa yang masih kekal ada sehingga ke hari ini hanyalah secebis tinggalan sejarah.

KEBAHAGIAN BERPANJANGAN YANG BELUM PUN MENCAPAI KADAR SEPARUHNama kompleks istana purba ini, iaitu ‘Weiyang’ boleh diterjemahkan secara harfiah sebagai ‘hampir mencapai kadar separuh’ atau ‘belum lagi mencapai separuh’ walaupun ia juga boleh ditafsirkan sebagai ‘abadi’.Kompleks ini merupakan salah sebuah dari dua buah kompleks istana utama di zaman Dinasti Han, di samping Istana Changle. ‘Changle’ pula boleh diterjemahkan sebagai ‘kebahagiaan berpanjangan’. Oleh kerana itu, terdapat pendapat yang mencadangkan bahawa kombinasi nama kedua-dua istana ini boleh membawa pengertian ‘kebahagian berpanjangan yang belum pun mencapai kadar separuh’.

Istana Weiyang terletak di kota Chang’an (kini Xi’an), Wilayah Shaanxi yang berlokasi di tengah-tengah negara Cina. Dari timur hingga ke barat, kompleks ini meliputi keluasan yang mencecah 2.15km (1.34 batu) sementara keluasan dari utara hingga ke selatannya pula adalah sekitar 2.25 (1.4 batu). Hal ini bermaksud bahawa luas keseluruhan kawasan ini dianggarkan 4.8km persegi. Sebagai perbandingan. Kota Larangan di Beijing yang masyhur itu berkeluasan sekitar 0.72 km persegi. Dalam erti kata lain, sebanyak 7 buah Kota Larangan diperlukan untuk menyamai saiz Istana Weiyang!

PEMBINAAN KEDIAMAN ISTANA MAHARAJAPada tahun 202SM, Dinasti Han mula diasaskan dan dua tahun kemudian, tokoh pengasasnya iaitu Maharaja Gaozu (Liu Bang) mengarahkan agar sebuah kompleks diraja dibina. Tugas pembinaan ini diselia oleh pegawai canselornya, iaitu Xiao He. Kompleks diraja ini dibangunkan untuk menjadi istana utama maharaja. Sebelum itu, istana maharaja terletak di Istana Changle yang dibina di atas runtuhan istana Dinasti Qin, iaitu Istana Xingle. Setelah maharaja memindahkan pusat pemerintahannya ke Istana Weiyang, Istana Changle diubah menjadi kediaman buat maharani balu.

Walaupun pemerintahan Dinasti Han berakhir pada tahun 220M, Istana Weiyang terus digunakan oleh sejumlah dinasti lain. Misalnya, Dinasti Jin Barat yang beribukotakan Chang’an pada tempoh antara 312 hingga 316M memanfaatkan binaan kompleks istana ini. Semasa zaman Dinasti Utara dan Selatan yang menyusulinya pula, Chang’an masih teus berfungsi sebagai ibu kota bagi beberapa buah negara berbeza di mana hal ini bermaksud bahawa Istana Weiyang turut digunakan di zaman itu. Chang’an kekal menjadi ibu kota Empayar Cina ketika zaman kepenguasaan Dinasti Tang walaupun pada zaman inilah signifikasi Istana Weiyang mula merudum. Hal ini berlaku kerana maharaja-maharaja Tang mula membina istana-istana peribadi.

KERUNTUHAN ISTANA WEIYANGKeruntuhan Istana Weiyang turut dikatakan berlaku di zaman Dinasti Tang. Didakwa kononnya ia dimusnahkan oleh pihak pemberontak semasa mereka dalam perjalanan menuju ke ibu kota Tang. Sejarah sememangnya sedia maklum bahawa para pemberontak berjaya menawan ibu kota Tang semasa berlakunya Pemberontakan An Lushan (abad ke-8M) dan Pemberontakan Huang Chao (abad ke-9M). Rentetan kejadian ini, hanya tinggal secebis kecil sahaja kesan sejarah dari Istana Weiyang, istana besar itu.

Kawasan yang suatu ketika dahulu menempatkan binaan Istana Weiyang itu kini menjadi tapak arkeologi. Kerja-kerja ekskavasi yang dijalankan di sana telah berjaya menemukan beberapa buah maklumat. Misalnya, kajian arkeologi mendapati bahawa kompleks ini dikelilingi oleh sebuah tembok bersegi tepat yang bersaiz besar dan ianya diakses menerusi sejumlah gerbang. Tambahan lagi, dua buah gerbang di setiap sudut tembok sesebuah perkarangan memiliki menara-menara pengawal.

Maklumat arkeologi berkenaan Istana Weiyang ini turut disokong oleh sumber-sumber bertulis. Misalnya, di kala ahli arkeologi berjaya menghadirkan maklumat tentang rekabentuk balairung utama istana, bahan-bahan yang digunakan bagi membina tapak balairung berkenaan hanya boleh diperoleh menerusi teks-teks sejarah.Pada tahun 2014, Istana Weiyang pada akhirnya disenaraikan sebagai Tapak Warisan Dunia UNESCO sebagai sebahagian dari sekelompok tapak yang dinamakan sebagai ‘Laluan Sutera: Rangkaian Laluan Koridor Chang’an-Tianshan’.

DAN DITERJEMAHKAN DARI: Wu Mingren. (19 Mei 2018). Ancient Weiyang Palace: Exemplifying Han Dynasty Splendor. Ancient Origins.https://www.ancient-origins.net/ancient-places-asia/ancient-weiyang-palace-exemplifying-han-dynasty-splendor-0010069


Bagaimana Mahu Membina Laman Sesawang Bahagian II

Pada bahagian I, saya telah berkongsi apa itu HTML dan bagaimana ia dibina serba sedikit. Bagi yang terlepas contoh kod yang telah saya kongsikan, boleh lihat di sini.

Kali ini saya akan berkongsikan bagaimana ingin mengubah kod pada borang yang telah saya kongsikan kepada yang lebih kemas dan juga bagaimana gambar serta pautan untuk dimasukkan ke dalam HTML.

Table

Untuk melihat kedudukan form itu dalam keadaan kemas, kita boleh memasukkan kod <table> sebagai permulaan dan </table> untuk penutupnya. Di dalam table akan ada <tr> atau dipanggil sebagai table row manakala <th> adalah row heading. Seperti biasa, setiap permulaan label perlu ada penutupnya dengan hanya menambah </tr> dan </th>. Row heading adalah dikhaskan sebagai tajuk kepada data yang ingin kita tujukan. Untuk data pula, labelnya adalah <td> bagi permulaan dan </td> penutupnya. Saya sertakan contoh bagaimana form dikemaskan dengan menggunakan cara table.

Dalam sesebuah jadual atau table, ia boleh mempunyai dua lajur atau lebih. Sebagai contoh, dalam sesebuah jadual, kita ingin masukkan lebih daripada 2 lajur. Kita hanya perlu masukkan kod colspan. Jika untuk baris pula, kita hanya perlu masukkan rowspan. Contohnya:

Gambar, Pautan dan Gambar besertakan Pautan

Untuk gambar, label yang harus diletakkan adalah <img> besertakan src sebagai sifat atau attribute di dalam label <img>. Src digunakan untuk memanggil pautan secara atas talian ataupun memanggil gambar daripada fail yang disimpan pada window. Contohnya:

Bagi pautan pula, caranya agak mudah. Anda hanya perlu menggunakan label anchor serta href untuk memanggil pautan tersebut. Contohnya,

Cuba tekan pada pautan ini

Jika ingin memasukkan pautan pada gambar, anda hanya perlu gabungkan kod gambar dan juga kod pautan. Contohnya,

<a href=”http://www.google.com.my/”

Lihat hasilnya dengan simpan ke dalam notepad dan jangan terlupa .html.

Jika anda ingin tahu, setiap elemen HTML mempunyai 2 jenis nilai paparan yang mungkir. Kebanyakannya elemen tersebut ialah :

Elemen pada tahap blok

Elemen dalam barisan

Sebagai seorang programmer, HTML adalah lebih kepada scripting manakala Javascript pula bahasa pengaturcaraan untuk membina sesebuah laman sesawang. Bagi pemprosesan HTML ia memerlukan back-end. Back-end biasanya menggunakan bahasa pengaturcaraan PHP. Dari segi penyimpanan data pula lain caranya. Jadi, setakat ini perkongsian yang saya dapat kongsikan bersama. Jika anda ingin mempelajari lebih lanjut, anda boleh melayari laman sesawang https://www.w3schools.com

-MAF


Ledakan Bom Nuklear Dan Impaknya Pada Umat Manusia

Pada tahun 6 dan 9 Ogos 1945, bandar Hiroshima dan Nagasaki dikejutkan dengan jatuhnya bom atom yang dinamakan “Fat Man” (21 Kilo-tan, Nagasaki), dan “Little Boy” (15 Kilo-tan, Hiroshima). Pada zaman itu, ia merupakan senjata pemusnah jenis baru dan mengejutkan Tentera dan maharaja Jepun dengan skala kemusnahannya yang teramat dahsyat dan sangat mengerikan.

Lebih 100,000 orang awam mati mengejut dalam beberapa saat tatkala suhu ekstrim dari bebola api hasil ledakan bom nuklear tersebut membunuh kesemua orang yang berada di luar bangunan, dan gelombang kejutannya yang meranapkan bangunan. Lebihan yang terselamat juga meninggal akibat keracunan radiasi.

Hanya 44 saat diperlukan untuk bom tersebut meletup di udara sebelum gelombang kejutannya merebak ke seluruh kota Hiroshima. Dengan keadaan ekonomi dan tentera Jepun yang telah pun lumpuh akibat Perang Soviet-Jepun, letupan atomik kali pertama dan kedua di bandar-bandar di Jepun itu menyebabkan Jepun terpaksa menyerah kalah.

Senjata jenis baru ini mengubah cara manusia berperang sejak ia dicipta. J. Robert Oppenheimer, iaitu ahli fizik yang bertanggungjawab mencipta senjata ini menyatakan kekesalan beliau dengan ciptaannya dengan mengatakan “Now I am become death, the destroyer of worlds.” Ciptaannya telahpun menghasilkan sebuah bom yang mampu membunuh jutaan ke puluhan juta umat manusia dalam sekelip mata sahaja.

Kini, di era moden. Terdapat lebih 7,000 nuklear di dalam simpanan terutamanya di Amerika dan Russia. 2,000 bersedia untuk dilancarkan pada bila-bila masa. Dengan setiap 1 bom nuklear tersebut 1,000 kali lebih kuat dari yang dijatuhkan di Hiroshima dan Nagasaki, ia menjadikan bom nuklear senjata pemusnah manusia yang mengerikan dan kotor sekali.

Meski senjata ini sangat kotor dan begitu memusnahkan, namun negara-negara kuasa besar dunia tetap menyimpannya. Sudah pastinya, jika perperangan dunia berlaku melibatkan negara kuasa besar dunia berperang antara satu sama lain menggunakan bom nuklear, kesudahannya pasti amat dahsyat dan membawa kepada kehancuran tamadun umat manusia jika ia betul-betul berlaku.

Jadi apakah kesan jika sebuah bom nuklear dengan kepala peledak sebanyak 800 Kilo-tan ini jatuh ke bandaraya besar penuh dan padat dengan jutaan penduduk manusia?

30 Minit sahaja diambil untuk ICBM dengan peledak nuklear 800 Kilo-tan (intercontinental ballistic missile) berkelajuan 7 Kilometer sesaat ini merentas benua menuju ke negara sasaran yang jaraknya 10,000 kilometer dari silo pelancaran ICBM, 30 Minit ini merupakan masa kritikal yang amat singkat untuk penduduk bandar sasaran menyelamatkan diri.

Sebaik sahaja ICBM dikesan di dalam perjalanan menuju ke negara sasaran, siren kecemasan mengenai ancaman misil nuklear dibunyikan di seluruh pelusuk ibu kota utama, penduduk bandaraya dengan populasi jutaan orang sudah pasti panik mencari jalan menyelamatkan diri, mencari perlindungan di bawah tanah.

Berlaku kucar-kacir di atas jalanraya apabila penduduk menerima amaran kecemasan ini mula memasuki setiap telefon bimbit mereka. Tidak mengambil masa beberapa lama sebelum bom nuklear tiba diruang udara sasaran selepas 30 minit terbang dari tempat pelepasan asalnya. Diberi situasi di dalam artikel ini, peluru berpandu ICBM ini gagal dipintas oleh sistem pertahanan udara bandar sasaran .

Peledak ini diletupkan di tengah udara. Ia diledakkan di atas tengah udara untuk memaksimumkan kuasa pemusnahan melalui gelombang kejutan agar gelombang kejutan dari ledakan ini meliputi keseluruhan radius bandar sasaran.

Apabila bebola api pertama terhasil, suhu kepala peledak ini mampu mencapai suhu purata 100 juta Celsius. Ya, jutaan Celsius! Namun, ia berlangsung dalam masa beberapa milisaat sahaja. Radiasi terma memainkan peranan penting di dalam letupan nuklear. Tenaga tersebut berakhir membakar udara sekeliling dan bahan api nuklear tersebut.

Setelah kilauan cahaya teramat terang berlaku, ia disusuli dengan bebola api dari udara yang sangat panas terbentuk. Bebola ini mula membesar dengan kadar yang amat pantas pada kelajuan beberapa juta batu sejam. Dengan tekanan udara tinggi, ia merebak pantas pada udara sekeliling, menghasilkan gelombang kejutan.

Ketika itu, tiada apa teknologi anti-misil mampu menangkis letupan ini sebaik sahaja tindakbalas nuklear berlaku. Letupan disusuli dengan gelombang Elektromagnetik (Electro Magnetic Pulse, EMP) yang mampu menghancurkan segala rangkaian telekomunikasi awam/pertahanan, grid elektrik, gajet elektronik secara menyeluruh.

Kerosakan telekomunikasi sudah pastinya melumpuhkan negara apabila panggilan kecemasan tidak dapat dilakukan, peranti perubatan di dewan bedah hospital secara tiba-tibanya terpadam apabila litar elektroniknya hangus akibat gelombang EMP, dan mesin sokongan hayat di Unit Rawatan Rapi turut rosak, kenderaan di lebuhraya secara tiba-tibanya mati, lalu menyebabkan kemalangan jalanraya skala besar-besaran. Disaat itulah, kecemasan peringkat negara benar-benar berlaku di dalam sekelip mata sahaja.

Selepas beberapa saat, bebola api secara kasarnya mempunyai diameter sebanyak 1 batu mengembang di atas bandaraya sasaran. Bebola api itu telah disejukkan melalui udara sekeliling dari suhu permulaannya sebanyak beberapa juta darjah kepada 16,000 darjah fahrenheit, secara kasarnya 4,000 darjah lebih panas dari permukaan matahari.

Sesiapa yang berada jauh 8 batu dari titik impak, walaupun menutup mata dengan jari-jemari serta memandang ke arah lain sesekalipun, cahaya ledakan nuklear ini akan menembusi apa sahaja di dalam masa beberapa saat. Sinar X-Ray, Gamma dan Inframerah yang menembusi tubuh ini sudah pastinya menyebabkan mereka dapat melihat setiap sendi-sendi tulang mereka sendiri, tulang rangka, organ-organ orang bersebelahan mereka atau mereka sendiri.

Keadaan ini pernah terjadi kepada askar-askar British yang menyertai eksperimen dan memantau “Grapple 2” di Christmas Island diatas kapal perang .Ia merupakan bom nuklear kedua untuk tujuan ujian senjata. Bom nuklear ini diledakkan di tengah udara oleh pihak tentera British pada Mei 3, 1957, yang kebanyakkan veteran yang terlibat melihat eksperimen itu kini meninggal dunia bukannya  akibat sakit tua, tetapi kanser akibat pendedahan dari sinar radiasi, walaupun berada diatas kapal jauh dari sumber ledakan. Video wawancara para veteran yang menyertai dan mengalami pengalaman tersebut itu boleh dilihat di sini:  https://www.youtube.com/watch?time_continue=1&v=Y__dxTaGEp0

Kesan terhadap struktur
bangunan tinggi (Dibawah titik impak)

Jika peledak nuklear 800 Kilo-tan ini diledakkan pada hari siang yang cerah, di mana penduduk tidak menyedari letupan sehingga berlaku kilauan cahaya yang panas, kehangatan dari letupan peledak nuklear pasti membakar apa sahaja kawasan pada 100 batu persegi melalui kesan “thermal pulse”.

Sesiapa sahaja yang berada di bawah titik impak, bebola api dengan suhu belasan ribu celsius itu mencairkan segala struktur di bawahnya dan terus mengewapkan apa sahaja objek dengan serta merta (Vaporize).

Anda boleh bayangkan struktur konkrit dan bangunan ini musnah seperti debu berterbangan di udara dan manusia pula akan terus lesap (anda boleh bayangkan  titisan air yang jatuh dalam kuali panas, yang menyebabkan air terus lenyap) itulah yang berlaku kepada konkrit dan manusia pada suhu berkenaan.

Melalui bebola api itu, ia menghasilkan gelombang kejutan yang sangat kuat dan angin berkelajuan tinggi, menghancurkan struktur konkrit yang paling kuat dan diperteguhkan secara kejuruteraan sekalipun dibina dalam beberapa batu dari titik impak (Ground Zero)

Jika seseorang itu berada di dalam pejabat atau di kediaman bangunan tinggi sewaktu letusan berlaku, gelombang kejutan letupan (shockwave) itu pasti meranapkan bangunan-bangunan serta pencakar langit yang tinggi dan mendedahkan isi kandungannya pada suhu yang amat ekstrim, kekuatan gelombang kejutan ini sudah tentunya mampu untuk menumbangkan bangunan yang paling kuat dibina dan diperteguhkan.

Letusan ini menyebarkan api dengan mendedahkan permukaan mudah terbakar lalu mencetuskan api secara serta merta. Serpihan kaca-kaca berterbangan pada berkelajuan tinggi ini menembusi setiap inci tubuh badan manusia dan konkrit bangunan, membunuh sesiapa yang berada di laluannya di dalam sekelip mata.

Sesiapa yang berlindung di bahagian perlindungan bawah tanah berdekatan dengan titik impak (Ground Zero), memang tidak akan terselamat. Udara panas yang terhasil dari ledakan bom nuklear 800 Kilo-tan ini akan memenuhi ruang melalui ruang salur pengudaraan dan memanaskan struktur konkrit di mana suhunya menyamai suhu di dalam sebuah ketuhar yang panas (250 ke 260 celsius).

Paru-paru dan organ para pelarian atomik ini akan dimasak dari dalam dan sesiapa yang berselindung di bunker bawah tanah akan meninggal dengan cara yang amat terseksa.

Bangunan yang terletak setengah hingga tiga suku batu dari titik impak tersebut, cahaya dari bebola api akan mencairkan tar jalan, membakar cat pada dinding dalam sekelip mata, mencairkan permukaan besi dalam sesetengah saat selepas ledakan.

Binaan besi seperti tugu peringatan yang diperbuat dari gangsa sudah pastinya cair menjadi cairan besi lebur dan terus mengewap dan lesap serta-merta. Setelah satu saat kemudian, gelombang kejutan dan angin berkelajuan tinggi sebanyak 750 batu sejam akan tiba, meratakan bangunan dan mencampakkan kereta yang terbakar ke atas udara seakan-akan daun di dalam ribut angin.

Di tengah bandar pula, bahagian dalaman kenderaan dan bangunan akan dijilat api di dalam kebakaran. Jubin lantai dan objek dibuat dari batuan marmar pecah dan jatuh serta terus mengewap (Vaporize). Sesiapa sahaja yang sedang melarikan diri diatas jalanan di saat ini sudah tentunya maut serta merta akibat kepanasan terma  yang teramat panas dengan suhu belasan ribu darjah celsius.

Cahaya membunuh dan
kesan kepada kulit manusia

Hasil dari keamatan cahaya tinggi dari letusan dan sinar gamma, Inframerah, Ultra-lembayung (UV) serta kebakaran berpunca dari letupan nuklear ini, ia sudah pasti memberi kesan buruk kepada kulit manusia dan membawa maut. Terdapat tiga kategori kecederaan akibat kebakaran. Tahap 1, Tahap 2 dan Tahap 3. Kecederaan kebakaran Tahap 2 tidak seteruk Tahap 3 namun mampu membunuh apabila kecederaan ini mula meliputi 30% permukaan badan mangsa, dan mangsa kebakaran maut akibat kejutan septik dari permukaan badan yang dijangkiti akibat terdedah dengan bakteria.

Namun, kecederaan kebakaran Tahap 3 merupakan kecederaan kebakaran paling berbahaya dan peratusan untuk hidup adalah sangat tipis. Jika letusan berlaku dan anda berada jarak 5 batu dari punca letusan, kebakaran berpunca dari letusan ini akan membakar tiga lapisan kulit anda, selain itu merosakkan sel otot dan juga tulang, selain itu sinar Gamma dari letupan merosakkan DNA yang mempunyai maklumat sel untuk membaik-pulih sel badan yang rosak dan meningkatkan risiko kanser pada jangka masa lama.

Memandangkan kulit anda adalah perlindungan untuk sel badan anda dari bakteria dan unsur bendasing yang kotor, kehilangan kesemua sel kulit ini membawa kepada jangkitan kuman, gangrene dan jika kecederaan dari kebakaran ini meliputi 24% permukaan badan anda, kecederaan ini sudah pastinya membawa maut.

Kesudahannya, letupan dari bom nuklear mampu menjadikan sebuah kotaraya yang pesat bertukar menjadi padang tandus yang dicemari sisa-sisa debu beradioaktif hasil dari letupan nuklear, ini dibawa pula oleh angin dan jatuh sebagai air hujan bertoksik, tanaman tidak dapat tumbuh kerana tanah beradiasi dan haiwan ternakan memakan rumput-rumput yang mengandungi sebatian bahan radioaktif.

Ibu-bapa yang terdedah kepada sisa-sisa bertoksik ini menwariskan bayi yang mempunyai kecacatan genetik untuk generasi yang mendatang. Sememangnya, bom nuklear merupakan senjata kotor dan amat membunuh kepada tamadun manusia.

RUJUKAN:

All The Things That Happen To Your Body During A Nuclear Explosion by Laura Allan. Retrieved from: https://www.ranker.com/list/nuclear-explosion-human-effects/laura-allan

What Does a Nuclear Bomb Explosion Feel Like? Motherboard Youtube Channel. Retrieved from: https://www.youtube.com/watch?v=Y__dxTaGEp0

What would happen if an 800-kiloton nuclear warhead detonated above midtown Manhattan? Retrieved from: https://thebulletin.org/2015/02/what-would-happen-if-an-800-kiloton-nuclear-warhead-detonated-above-midtown-manhattan/

What is EMP? Tales From the Nuclear Age. Retrieved from: https://talesfromthenuclearage.wordpress.com/category/uncategorized/

Operation Grapple. Retrieved from: https://en.wikipedia.org/wiki/Operation_Grapple

Calculating The Trajectory And Impact Time of An ICBM.

Retrieved from: http://www2.mae.ufl.edu/~uhk/IC


Kenapa Ramai Digegaskan Ke Hospital Lepas Makan Ayam McD?

Perangai orang boleh tahan pelik. Semasa vaksin diumumkan berkesan dan selamat, ramai bangkang bukan main sampai gigih keluarkan tulisan bagai. Ada yang berkempen kalah ahli politik untuk semua tolak vaksin.

Macam-macam isu timbul, bab keselamatan antaranya. Alih-alih McDonald’s keluarkan ayam goreng pedas, ramai menderu pergi beli sampai masuk hospital – tiada pula yang melαωαη sama gigih.

Soalnya sekarang, kenapa ada yang masuk hospital selepas makan ayam goreng pedas? Sebelum kupas lebih lanjut, kena tengok balik kenapa orang melayan. Jujurnya orang Malaysia sudah lama ghairah pada makanan pedas.

Tekak asam pedas dan sambal belacan (jangan lupa patin tempoyak). Hidangan sebegini menjadi asas pada lumrah hari ini. Dengan hidup semakin bertambah hipster, datanglah hidangan lebih moden.

Ingat lagi dulu tular pasal ramen jenama Samyang Foods. Bukan main orang terjah demikian hari, sampai borong di kedai runcit untuk mencuba. Siap buat video mendesah dan merengek pedas, sampai mulut bertukar merah dengan muka menyimbah peluh.

Kira senang cakap, orang Malaysia suka makan pedas. Ada baiknya juga kalau makan pedas. Cili meningkatkan kadar metabolisme dalam badan, sekali gus mengawal selera makan dan secara langsung berat badan (O’Connor, 2006).

Makanan pedas memberi kesan dalam bab kadar kematian juga. China membuat kajian pada tahun 2015. Dan mereka mendapati makanan pedas mengurangkan risiko kematian (Jun, et al., 2015). Tetapi bak kata bijak pandai, makan apa pun kena ada batasannya.

Makanan pedas tidak boleh diamalkan secara berlebihan, kerana cili boleh merangsangkan ‘saraf panas’ kepada otak (Shuib, 2019). Sebab itu orang berpeluh kalau makan pedas.

Itu baru bab tekak. Belum lagi apabila makanan sampai usus. Sistem perhadaman akan cuba mengeluarkan makanan pedas secepat mungkin, yakni punca cirit-birit (Brown, 2021). Perlu tekankan makanan pedas tidak menyebabkan υlsεr perut atau buasir.

Tetapi makanan pedas boleh mengeruhkan keadaan jika orang yang makan sudah ada masalah ini. Dan kepedasan juga akan meninggalkan kesan pada dυbυr iaitu situasi ‘αηαl fissυre’ (Altomare, et al., 2006), iaitu laluan dυbυr terlυkα.

Nampak sangat pemakanan terlalu pedas tidak baik untuk kesihatan. Jangan kerana dahagakan trend sampai jejaskan kesihatan. Kerana diri sendiri kadang belum tahu penyakit apa yang sedia ada. Makanan pedas boleh menjadi penyumbang pada penyakit refluks perhadaman (GERD).

Simtom GERD selalunya pεdih di bahagian ulu hati. Ada simtom-simtom lain – tetapi cukup satu dulu. Lebih baik pembaca dapatkan konsultasi doktor untuk faham lebih lanjut.

Jangan bila rasa sesuatu simtom yang dibaca, terus dakwa diri kena GERD. Yang pasti di sini, simtom GERD berlaku kerana asid perut naik ke bahagian esophagus (salur makan dan minum).

Ini yang masalah. Keradangan pada esophagus boleh menyebabkan pεdih ulu hati yang sangat teruk kerana potensi refluks angkara makanan pedas (Choe, et al., 2017).

Setakat ini kajian tidak cukup untuk menokhtahkan bahawa makanan pedas adalah penyebab GERD (Madell, 2021). Sebaliknya saintis sebulat suara bersetuju – orang yang berpotensi terkena refluks asid boleh sakit ulu hati selepas makan pedas. Ada beza dari segi situasi.

Bagi sesiapa yang belum tentu boleh makan pedas, lebih baik elakkan semua jenis makanan pedas. Tidak kira pihak mana yang buat. Tiada guna masuk trend kalau akhirnya lingkup di hospital.

RUJUKAN:

Altomare, D., et al. (2006). Red hot chili pepper and (ditapiskan): the (ditapiskan) of a myth: results of a prospective, randomized, placebo-controlled, crossover trial. Dis Colon Rectum. 49 (7): 1018-1023.

Brown, K. (2021, Ogos 15). Why eating spicy food can give you diarrhea. Very Well Health.

Choe, J. et al. (2017). Foods Inducing Typical Gastroesophageal Reflux (ditapiskan) Symptoms in Korea. J Neurogastroenterol Motil. 23 (3): 363-369.

Jun, L., et al. (2015, Julai 8). Consumption of spicy foods and total and cause specific mortality: population based cohort study. British Medical Journal. 351: h3942.

Madell, R. (2021, September 10). What foods should you avoid with acid reflux? Healthline.

O’Connor, A. (2006, November 28). The Claim: Spicy Foods Increase Metabolism. The New York Times.

Shuib, N. (2019, November 2). Kesan makan pedas ‘berapi’. Berita Harian.


Sang Kelembai: Mitologi Melayu Yang Dilupakan

Sang Kelembai ialah makhluk khayalan atau mitos, yang memiliki tubuh yang besar dan tinggi, kuasa menyumpah dan menukarkan benda atau manusia kepada batu. Ia yang menjadi kepercayaan dalam masyarakat Melayu dan di seluruh daerah Nusantara. Si Kelembai memperlihatkan negeri atau daerah berkenaan masih belum dipengaruhi Islam, dengan maksud lain, agama Islam masih belum tiba ke daerah Nusantara ketika mitos ini dikisahkan.

Terdapat beberapa pandangan tentang kewujudan Sang Kelembai. Menurut Harun Mat Piah (2003. Sastera rakyat Malaysia, Indonesia, Negara Brunei Darussalam: Satu Perbandingan. Kuala Lumpur: Dewan Bahasa dan Pustaka), Kelembai berasal daripada manusia yang tinggal di daerah hulu negeri Pahang, Semenanjung Malaysia.

Kononnya, ada dua orang adik-beradik, seorang bernama Tak Ong dan adiknya Tatang. Mereka selalu bertarung kerana Tak Ong sentiasa cemburu terhadap kelebihan adiknya Tatang. Pertarungan selalu dimenangi oleh Tatang. Dalam cerita ini sentiasa diperlihatkan kegagahan dan kepintaran Tatang. Antaranya, dia dapat mengubati luka dan penyakit mata abangnya. Dalam perlawanan memanah pula, kedua-dua telinga Tak Ong putus terkena panah Tatang.

Tatang mempunyai sifat gagah perkasa. Seluruh pokok perah di kawasan Pulau Raya dicabutnya kerana anak seorang lelaki dan seorang perempuan mati termakan buah perah. Sehingga kini dikatakan Pulau Raya tiada pokok perah. Mayat anaknya nya dikebumikan di Gunung Tahan. Isteri Tatang meninggal dunia akibat terjatuh ke dalam Sungai Dong ketika melalui sebuah titi untuk menyeberang.

Setelah kematian keluarganya, Tatang atau Sang Kelembai menjadi seorang yang selalu berdukacita. Dia tidak gemar melihat orang bersuka ria. Dia sering sahaja menegur dan menyumpah sesuatu yang dilihatnya menjadi batu.

Pekan Kampung Gajah

Pekan Kampung Gajah di Teluk Intan, Perak mendapat nama daripada batu di kaki Bukit Tunggal yang menyerupai bentuk gajah. Kewujudan batu ini dikatakan kerana gajah yang banyak di situ telah membuat bising dan Sang Kelembai yang tidak suka dengan suasana bising, telah menegur gajah-gajah tersebut. Akibatnya gajah tersebut dikatakan menjadi batu.

Namun demikian sehingga kini , tidak dapat dipastikan kedudukan sebenar batu yang menyerupai gajah di Bukit Tunggal itu.

Dalam masyarakat orang Asli Semai di Kampung Gajah, jika mereka hendak memburu binatang di dalam hutan, sesiapa yang melaluinya tidak boleh sekali-kali menegur atau menyapa. Jika menegur juga, orang Asli tersebut akan kembali semula ke rumah dengan tangan kosong kerana beranggapan hasil buruan tidak akan dapat. Malahan mungkin akan ditegur oleh Sang Kelembai dan menjadi batu.

Masyarakat Melayu tradisional sering mengaitkan sesuatu penyakit atau kejadian dengan alasan yang tidak rasional. Contohnya bentuk batu-batu yang aneh bentuknya dan menyerupai manusia akan dikatakan telah ‘ditegur’ oleh Sang Kelembai akibat melanggar pantang. Masyarakat Melayu tradisional amat tidak gemar akan kanak-kanak yang suka bercakap banyak. Bagi mengunci mulut kanak-kanak petah bercakap ini, mungkin cerita Sang Kelembai direka-reka. Peliknya sumpahan Sang Kelembai tidak pula menjadi emas atau benda-benda yang berharga lain. Hanya menjadi batu.

Well, kepercayaan kepada sumpah boleh membawa kepada syirik dalam Islam, tapi kita kena mempercayai kewujudan makhluk ghaib.